Асад Дилмурод. Хилват (ҳикоя) | www.ziyouz.uz\nБош саҳифа Ўзбек насри онлайн антологиясиАсад Дилмурод (1947-2019)Асад Дилмурод. Хилват (ҳикоя)\nКуз қуёши остида мудраётган шаҳар кўчаларида юпун кийинган, калта сочлари қировлаган озғин кампир тушига чангали дов қарчиғай кирганини айта-айта сўйланиб юрар эди…\nОрадан кўп ўтмай, авжи қиш чилласида, еру кўк паға-паға қор кўрпаси билан ўралганда, дабдурустдан шаҳарга Амир Темур Кўрагон ташриф буюрди. Ичига олов тушган Сорбуғо қипчоқ ҳукмдор этагини ўпиш учун ошиқди.\nСоҳибқирон бунақа сафар пайтида кўпинча доруға ҳовлиси ёки чорбоғида қўнар, олий мартабали меҳмонга хос саховату назокат кўрсатишни маъқул билар эди. Аммо бу навбат негадир марҳаматини дариғ тутди, ипакдай эшилаётган Сорбуғо қипчоқни бадтар куйдириб, бедови жиловини Хожа Аҳмад Яссавий хонақоҳи томон бурди.\nЭгарда зўрға илиниб турган аъёнлару боёнлар, шоҳона зиёфату ораста бўлмаларни четлаб ўтиб, шип-шийдам манзилга умтилган соҳиби даврон ортидан чурқ этмай эргашдилар.\nШаҳар четроғида қўнқайган хонақоҳ ғира-шира қоронғилик аро аллатовур ваҳимага чўмганди. Фақат баъзи туйнукларидан хира милтираб ёнаётган шам шуъласи кўринар, ора-чорада бедор дарвешлар ва муридлар тиловати қулоққа чалинар эди.\nСоҳибқирон йўл-йўлакай сукут сақлади, қори куралган бўсағада отдан тушгач, ҳамроҳлари сари ўгирилиб, оҳиста сўз қотди: “Жаноблар, камина кори-ҳолидин биргина гумашта хабар олиб турса кифоя. Сиз ҳоким ихтиёридасиз!” Сўнг қорувли, ўктам қадду қоматини тик тутиб, салобатли қадамлар билан қия очиқ эшик сари юрди…\nХонақоҳ аҳли баъзи калтафаҳм мардум ўйламай-нетмай туфроқ билан тенг қўядиган табаррук даргоҳга кўнгил боғлаган мартабали зотдан хабар топган ҳамоно, бирдан ғавғо кўтариб, муборак дийдорини кўриш учун ёпирилди. Аммо ҳар қачонгидан қаттиқроқ буйруқ олган бақувват ва абжир гумашта шафқатсиз равишда ҳеч кимни ҳужрага йўлатмади.\nЗах ва рутубатнинг ачқимтир ҳидидан Соҳибқирон димоғи ёрилгудек бўлди, аммо зиғирча парво қилмай, эгнидан сийму зар безаган банорас чопони, бошидан нафис пат ва ёқут қадалган қирмизи шоҳи тақиясини бафуржа ечди, девордаги михдан узун тим қора чакмону учли кигиз кулоҳ олиб кийди. Бу ишидан анча енгил тортиб, дарди ҳолини пинҳон тутган узун кечани, бир дам мижжа қоқмай, ботиний тиловат билан ўтказди.\nБаҳонада қирчиллама қишнинг зулмат пардасига ўралган сокин оқшомлари ҳамдами ва сирдошига айланди. Бўйра-палос тўшалган торгина ҳужрада кечадиган бедорлик – ботиний зикр онлари нақадар шукуҳли ҳам мароқли: меҳрибон аллоҳ ёди билан қолганда жони ҳузур топар, ич-ичида чироқ ёнар эди. Гоҳо ўзини онадан қайта туғилган одамга қиёсларди, гўё ёруғ дунёни ўша бахтиёр зот кўзлари билан илк бор кўраётган эди.\nБу эрта Соқибқирон, қор тинимсиз учқунлаб, изғирин ва совуқ бениҳоя қаҳрига олиб турган эса-да, Сорбуғо қипчоқ, Жоку барлос, бир неча хос мулозим, ниҳоят, патак соқолли шайх – мулла Нишонни ҳамроҳ қилиб, хонақоҳ бўйлаб айланди. Не-не замонларни кўрган обида деворлари шўр ва нам таъсирида нурай бошлаган, меъморий қиёфасини йўқотишига бир бахя қолган эди.\n– Пийримиз бўлмиш ҳазрат Аҳмад Яссавий бул жойни аллоҳ уйи ҳисоблағонлар, – тушунтира бошлади мулла Нишон. – Олтмиш учдан кейин ертўлани хилват билиб, то умрлари охирига қадар чилла сақлаганлар…\nСоҳибқирон фақирликни касбу кор билган Аҳмад Яссавий жасорати афсонага айланиб кетганини яхши билади. Элда машҳур “Ҳикматлар”и ботинида ниҳон теран маънолардан озмунча озиқ олганми? Қачондан бери ўзини улуғ пирнинг ғойибона муриди санайди. Умуман, мана шу саждагоҳ сари муштоқланиб интилгани, бўсағаси гардини кўзига тутиё қилиш тилаги билан ёнгани бежиз эмас.\nБугун кўнглида яна бир эзгу ният куртаклади: илим-иссиқ кунлар келиши билан хонақоҳ таъмирини бошлаш учун етарли миқдорда маблағ ажратади, шундан кейин, иншооллоҳ, ўнғайроқ жойда ҳар ким кўрса қувонадиган мақбара қурдирмоғи лозим.\nРежа устига режа пишитаётган Соҳибқирон эътиборини бир табақаси қийшайган омонат дарвоза биқинида куймаланиб турган, кўзлари киртайган озғин кампир тортди…\nЧангали дов қудратли қарчиғайдан огоҳ этган ва улусни анча-мунча шошириб қўйган мўминаи муслима шу тинмасак мушфиқ жон эди. Шўрлик мункиллаб қолган бўлса-да, иссиқ-совуқни писанд қилмай, шаҳарда тентираб юргани, тез-тез бозор оралаб тургани боис, каттаю кичикка бирдек танилиб қолганди. Фақат наслу насаби, исми-шарифи, тирикчилик манбаи, рўзғорини ҳар ким ҳам билмасди. Баъзи ҳангоматалаб қитмир кимсалар эса, аёл зотидан чиққан яккаю ягона қаландар, деб масхара қилишни яхши кўришарди.\n–Эй онахон, зап совқотибсиз, – юмшоқ кулди Соҳибқирон, уч-тўрт қадам нарида беихтиёр тўхтаб, – иссиққина сандал кўзида қилсангиз бўлмасми тоату ибодатни?\n–Яхшиси… тегирмондин хабар олгайсиз, инсофли банда! – чўккан кўзларини жилдиратиб минғирлади кампир. – Маним тоату ибодатим оғирлиги тушмас ҳеч кимга!..\nСоҳибқирон қиёфасини истеҳзо қоплади.\nВо ажаб, муштдеккина бўлиб нимага шаъма қилаётир падар қусур бу ёсуман?\n–Ҳазратим, оғир олманг, бу шунақа ҳардамхаёл, – хушомад оҳангида бидирлади мулла Нишон, – йўқ ердаги гапларни алжийверади. Худо бас келсун!..\n–Таажжубга молик… Кесакдин ўт сачрагандек!\nСоҳибқирон, гоҳ ортига қараб, гоҳ бош чайқаб, шошилмай ҳужра сари йўналди. Жимжит ҳужра тўрида, анчайин юпқа кўрпачада тиззалагач, илгари қайдадир кампир билан учрашгандек бўлаверди. Андак оғриётган бошини кафтлари орасига олиб узоқ ўйласа-да, бир тўхтамга келолмади, салдан кейин гумаштани чорлаб, ҳамён тутқазди ва мақсадини айтди.\nГумашта негадир қимирламади: гуноҳ иш қилиб қўйган кимсадек рўпарасида каловланиб турар, яккам-дуккам ажин тушган юмалоқ бетида ташвиш ва хавотир ифодаланган эди.\n–Хода ютдингми, бандаи гумроҳ?\n–Бир қошиқ қонимдин кечинг, аъло ҳазрат, – ғудранди ниҳоят гумашта, ниҳолдек эгилиб. – Туҳфангизни еткармак иложи йўқтур.\n–Ие! – ажабланди Соҳибқирон. – Нечун?\n–Шўрликни Сорбуғо қипчоқ навкарлари ҳибс қилмишлар.\nГумашта йўқ маъносида маъюсланиб бош тебратаркан, Соҳибқирон тутақиб кетди. Ахир, не кўргиликки, кимсан Сорбуғо қипчоқ келиб-келиб кучини тўридан гўри яқин бир ожизаи нотавонга кўрсатса!? Чамаси, ҳаргиз молу дунёга тўймаган кўзлари қават-қават шира бойламиш, бас, капангга ўт кетгурни тузукроқ тергаб қўйиши керак.\nСоҳибқирон мужда теккан заҳоти шамол каби шитоб етиб келган ва барваста қоматини оёқлари остига ташлаган Сорбуғо қипчоққа нигоҳини тикан қилиб санчди.\n–Олампаноҳ, эшитдикки, шаҳримиз ялмоғизи муборак таъбингизга озор бермиш, – деди у дўриллаб, паст тушишни истамай. – Шу боис тегишли тадбир чекдик, токи йўлингизни бошқа тўсмасун.\n–Кўп афсуски, хом ўйлабсиз, биродар, – деди Соҳибқирон таҳдид аралаш. – Томдин нарини кўришдин маҳрум сиздек кимса учун амалу мартаба ҳайф!..\n–Афу этгайсиз, – энди аранг сазо берди ҳоким. – Яна бир андишаи сабаб бор орада, яъни ўша ожиза бетига художўйлик ниқобини тортган фирибгар эрур.\n–Инсоф билан сўйланг, қипчоқ беги.\n–Валинеъматим, бизга маълумки, ўғли Эрхонни гўдак ёшидин қин-ғир йўлга гиж-гижламиш. Эндиликда ул баччағар мусулмонлар мол-ҳолига кўз ола қилиш ила рўзғор тебратадур. Ўн кунча муқаддам ифлос тумшуғини хазинамиз қопқасига тиқибдур.\nБирдан Соҳибқирон қош-қовоғи уйилди.\n–Қипчоқ беги, унақа нобакор ўғил муқаррар жазо олур, – деди ке-йин афсус билан. – Лекин онаизорни ўз ҳолига қўйинг.\nСорбуғо қипчоқ қайта-қайта қуллуқ қилиб, ошиғич ҳужрани тарк этгандан кейин Соҳибқирон оғир уф тортди. Ахир, зардаси қайнаб, надомат чекканича бор-да: буқаламун сиёқли бу кас олис йўлда ҳамроҳликка ярамайди чоғи!..\nСоҳибқирон ботиний тиловат билан машғул бўларкан, руҳи гоҳо ёришар, гоҳо недир ғуборга чулғанар эди. Ибодатдан кейин турк қавми раҳнамоси саналмиш Хожа Аҳмад Яссавий (аллоҳ охиратини тоабад обод айласин!) арвоҳини ҳамхона билиш айрича саодат эканлигини яна мушоҳада қилди.\nСоҳибқирон эрталаб, аввалроқ чамалаб қўйганидек, ҳали қаддини тузукроқ тутиб олмаган шаҳар билан тузукроқ танишиш, қисқаси, гузарлари ва бозорларини айланиш тилагида ташқарига чиқаркан, дарвоза олдида яна ҳалиги кампирни учратди ва яна ногоҳ ўй-фикри алғов-далғов бўлиб кетди.\n–Онахон, мурувватли тангри таоло фақирни Турон мулкининг тожу тахтига лойиқ кўрмиш, – деди салдан кейин чертиб-чертиб, – бирон арзингиз бўлса тинглайин.\nЖонсарак кампир илкис ўгирилар экан, қат-қат ажин қоплаган энсизгина бети, хира тортган нигоҳида недир ҳайрат билан йўғрилган андиша ифодаланди. Ва муборак номи етти иқлимга тарқалган довруқли зотни бошидан оёғига қадар қизиқсиниб кузатди. Лекин чурқ этиб оғиз очмай, қовоғидан қор ёғдириб, чўпдек озғин жуссасига ярашмаган виқор билан йўлини давом эттирди.\nСоҳибқирон мийиғида кинояомуз кулди, аммо неки туйган бўлса, барини жимгина ичига ютмай иложи қанча? Ҳозир ортиқча бир нарса дегудай бўлса, кампир дилини бадтар оғритиб қўйиши ва яна ўзи хижолат чекиши мумкин. Ҳайтовур, ўлгудек димоғдор экан, нимасига бунча ишонаркин қурмагур. Зиндонда чийралиб ётган ўғли билан ҳам зиғирча иши йўқдек, тавба!..\nЗимистон совуқ чирсиллаган навбатдаги кечада Соҳибқирон босриқиб қолди, тушида кампир қат-қат ажинли бети юмдаланган, ёноқларидан шашқатор ёш думалаётган, қировлаган сочи кўксида паришон ёйилган алфозда кўриниш берди.\nТавба, эрталаб, туши таъбирини ўйлаганча, кўрпачада лолу ҳайрон хомушланиб ўтирганда, гумашта ҳай-ҳайлашига қарамай, қия очиқ эшикдан ўша мўмина пилдираб кирди. Бошига эскироқ бўз рўмол ўраган, эгнида нимдошгина бахмал камзул, қўлтиғига кичик тугунча қистириб олган ва оқаринқираган лабларида синиқ бир кулги…\nСоҳибқирон тахмин қилдики, қайғу-алам, айрилиқ ва хўрлик охири суяк-суягидан ўтиб, арз-дод учун келган, ҳозир узундан-узун оби-дийдасини бошлаб, нонкўрлик кўчасида адашган нуридийдаси гуноҳидан кечишни сўраб ўтинади.\n–Олампаноҳ, азал тегирмони азалдин бузуқ, – деди кампир бир ёнда чўнқайиб. – Андоғ эркан, шафқат тилашда маза-матра борми?\n–Онагинам, маза-матра албатта бўлур, қачонки сўз адолатни тиклаш устида борса! – кескин жавоб қайтарди Соҳибқирон. – Афсус, кўп ҳолда мардум яхши билан ёмонни фарқламас!\n–Замона зайли шу бўлса, не қилсин?\n–Кўзингиз оқу қораси Эрхон ҳам ўша қаторда, – деди Соҳибқирон кесатиқ оҳангида. – Қилмишини қони билан ювадир, бу мусибат ширин жонингизга аччиқ ботмасми?\n–Ботар… Лекин иложим қанча? Пешона шўрини шўр ёш юволмас!\n–Намунча ноумидсиз, онахон?\n–Негаки, манимдек ожизалар ва нотавонларга ҳамиша чорасизлик чора бўлғон. Сиздек иқболи кулиб, дунё сўраган баҳодир зотларни эса чарх ҳатто қаро тунда ҳам офтоб билан сийлагай!..\n–Ҳай, ҳай, мазахлайсиз чоғимда?\n–Ҳазратим, кўз очиб кўрганим Румда, тўнғичим Эронда, ўртанчам Ироқда… муборак туғингиз остида жон фидо қилғонини қайси тил билан айтсам!?\nНогоҳ Соҳибқирон дили туб-тубида мисли йўқ қирғин-барот жангу жадал гулдироси, таҳдиду таҳлика аралаш урҳо-ур, яраланиб қулаётган сарбозлар оҳу воҳи, жон-жаҳди билан кўкка сапчиётган асов отлар кишнаши акс садо бергандек туюлди.\n–Нетайки, ота меҳриниям, қаҳриниям кўрмай, кўнгли ярим, кўзи ўлардай оч, қўли эгри бўлиб ўсди Эрхоним!..\n–Аттанг, ўлат тегиб, гўдаклигида ўлиб кетмаган экан, ҳозир насоғига қолиб ўтирмас эдим!..\nГумашта мўралаб суҳбат бўлинди.\nКампир хайр-хўшни насия қилиб жўнагач, Соҳибқирон кўкси бутунлай ҳувиллаб, ибодат билан машғул бўлиш ва сал-пал овуниш учун тараддуд чекди. Лекин, ҳарчанд уринмасин, қаники ўй-фикрини бир нуқтада жамлай олса?!\nЭрталаб Соқибқирон аниқроқ туйди: таърифлаш маҳол бошқача эврилиш қўзғалган эди руҳида. Шунақа ҳол илгари ҳар қадамда ва ҳатто ҳар сонияда юз берарди, бу ерга ташриф буюргандан бери кўнгли тинч-хотиржам тортиб, анча енгил нафас олаётган эди. Ажабо, яна нима бўлди? Тахминига кўра, ишни кеча кампир бузиб кетди. Тавба, ҳар гал у билан учрашганда нимадир рўй бераётир, нима бало, афсун қиладими?\nСоҳибқирон асрдан кейин негадир, ҳужрага сиғмай, бир жойда ўтиролмай қолди, юраги пўртанадек тошиб, сезимлари ўт тушгандек чатнаб кетаверди. Кимдир гўё олисдан элас-элас чақирар, хиёл маҳзун хайрихоҳ товуш инон-ихтиёрини ўғирлаган эди. Сиру синоат билан ўралган хилват оламидан садо келармиди, ким билсин.\nБир пайт ҳушини ўнглаб қараса, тепада сон-саноқсиз қарғалар чарх уриб фарёд чекаётир, қор зарраларини чирпирак учира-учира изғирин ғувиллаб эсаётир, жисму жонида – таърифи йўқ бир исён!..\nҚиялик шимолида ястанган қабристон ўртасида, юқори тарафида учига туғ боғланган йўғонгина эгрироқ ходача қўндирилган оддий гўр ёнида хомуш тиззалаган, кулоҳ қўндирилган боши хам… Лабларида умиду илинж аралаш маҳзун шивирлаш: бузруквор, фақир қошингиздамен!..\nСоҳибқирон ниҳоят яхлаган кесакка аста пешонасини тегизиб хўрсинар экан, дорилфано билан дорилбақо ўртасида гулдираб ётадиган тегирмонни кўргандек бўлди. Орадан тахминан ярим соат ўтса ҳам ҳамон пири комилни абадий паноҳига олган тупроқ уюми биқинида паришон чўккалаб турарди.\nТишлари такирлай бошлаган гумашта, вақт бемаҳал бўлиб, қаҳратон совуқ кучайиб бораётганини учинчи марта юрак ютиб эслатгач, қайта дуойи фотиҳа ўқиди-да, шошилмай йўл тортди.\nСоҳибқирон қайсидир гузар чойхонаси олдида, қор кўмган дарахтлар остида, ҳалқа солиб ғивирлаётган аёлу эркакка дуч келди. Ногоҳ кимдир кўриб қолиб, ўзини ошиғич панага урди, тез орада бошқалар ҳам шивир-шивир билан тўрт тарафга сурувдай тирқираб кетишди. Фақат бир киши қоқилган қозиқдек қимирламади, ажабо, у ҳар қачонгидан кўра юпунроқ кийинган, ранг-рўйи тағин ҳам заҳиллашган кампир эди.\n–Бузайтурғон кўп-ей… Тузайтурғон қани? Эсизгина!..\nБуни қаранг: заҳар томади-я тилидан!..\nҚурмагур кампир хириллоқ товушини атай кўтариб кесатаётгани ва ҳамиятига тегаётгани бежиз эмас, ахир, кимсан етти иқлим устидан ҳукм юргизишга қодир жаҳонгир бўла туриб, ҳалигача бир майда жумбоқ ечимини топмади-да. Эрхон можаросидан Сорбуғо қипчоқ сўз очишни истамагани табиий ҳолдир, хўш, нечун ўзи сиру савдо тагига етиш учун сал бўлсин қизиқмади? Ҳордиқ истаб, осудалик тилаб, хилват сари чекингани баҳона, арқонни бу қадар узун ташлаб қўйиши кўпам рисолага тўғри келмаса керак.\nСоҳибқирон бехосдан йўлини ўзгартирди.\nБетига санчилаётган изғиринни писанд қилмай, жадал лўкиллаб борар экан, тезроқ Сорбуғо қипчоқ билан ораочди қилиш – бетидан ниқобни олиб ташлашни мўлжаллар эди. Атрофида бели бақувват, дасти узун касларни тўплаган, ўшалар паноҳида ўзига ортиқча бино қўйган ҳоким осонликча жон бермаса керак. Лекин зиғирча айбини сезса борми, томири сувга етган эса-да, жаллод илкига топширади нобакорни!..\nНозик ганч нақшлар билан зийнатланган улкан хонаи хосни чилим тутуни тумандек ўраб олган, зарҳал косаларда қирмизий шароб кўпираётир, узун дастурхонда сархил нозу неъматлар муҳайё эди. Қўшқават адрасу кимхоб кўрпачаларда бемалол қўр тўкиб ўтирган, қовоқлари кўпчиган сархуш кишилар ҳазил-мутоибаси ва қийқириғи бемалол ташқарига эшитилади. Тўрда бесўнақай оёқларини узатиб ёнбошлаган Сорбуғо қипчоқ хотиржам пинак қилар, ҳар замонда хирхираб хуррак тортар эди.\n–Оҳ-ҳо, базми жамшид авжида-ку, – гулдираган товушда кесатди Соҳибқирон, остона ҳатлаган зақоти. – Дунёни сув босса ўрдакка не ғам, шундайми?\nСачраб кетган давра аҳли баравар пойига ёпишди.\n–Қадамларига ҳасанот, қиблагоҳим! – тутилиб лутф қилди Сорбуғо қипчоқ, муз остидан чиққандек дағ-дағ учиб. – Бир қошиқ қонимиздин кечгайсиз, ғофил қолибмиз.\n–Қипчоқ беги, эшитдимки, амрингизга кўра эрта-индин Эрхон дорга тортилур, – дангалига кўчди Соҳибқирон. – Билай-чи, бандаи мўмин қанча сийму зарингизни қия қилмиш?\n–Ҳай, ҳай, нимасини айтайин, жавоҳирот тўла сандуғча йўқолган, олампаноҳ, – деди Сорбуғо қипчоқ, ҳамон қалтироғи босилмай. – Бундан кўп афсусдамиз.\n–Ризобек, сиздан эшитайлик, – ҳоким каби гангиб, адойи тамом бўлаёзган қозикалонга юзланди Соҳибқирон. – Рости қайда-ю, кўсти қайда, ўзингиз тузукроқ англатгайсиз.\n–Муҳтарам ҳоким ростини айтди, – беихтиёр нигоҳини олиб қочди қозикалон. – Нафси ҳакалак отган муттаҳам Эрхон хазинамиз баракасини учирмиш!\n– Ақлга сиғмас, қандоғ эплади экан? – чўзилиб кетган нохуш жимликни бузди Соҳибқирон. – Нима, гумроҳ соқчиларни ғафлат босган эрдими?\n–Олампаноҳ, – жон ҳовучлаб ғудранди қозикалон, – тафтишни бошқариб турган бош вазир борини биздин пухтароқ билур.\nСовуқдан яхши асрайдиган қалингина зарбоф тўн кийган Қодир Бўтабек ҳоли-руҳи айниқса забун: ҳалидан бери, ҳамма қатори, бўлма тўрроғида оёғи куйган товуқдек типирчилаб турар, ичидан қиринди ўтаётгани боис, ранг-рўйи кўкариб кетган эди.\n–Бир қошиқ қонимдин кечинг, эй улуғлар улуғи,– деди у тили аранг буралиб, букилганча қайта-қайта ер ўпаркан. – Фақир алардин ортиқ далил билмасмен…\n–Ҳоким ва қозикалон ҳукмига розимисиз?\n–Барча розидур. Фақир ажралиб қолармидим?\n–Ҳа, тузук… Бу дунёда кимки ўғри, заволи ҳар доим тайин!..\nҚарийб бутун мамлакатда таниқли, хусусан, шу атрофда сўзи қиличдек кесадиган уч мансабдор берган гувоҳлик асли етарли эди. Ҳатто улар Эрхон айбини бўйнига олганини бир неча марта куйиниб таъкидлашди. Фақат у ҳозирча сандуғчани қайга яширгани ва ичидаги бойликни кимлар билан бўлишганини сир тутаётган экан, агар оғзидан гуллайдиган бўлса, ёввойифеъл шериклари бир кечада тинчитиб кетишармиш!..\nСоқибқирон кўзлари олма-кесак тераётган Сорбуғо қипчоқ қароргоҳида андак таскин топди, ҳоким ва бошқалар билан хайрлашиб, хонақоқ сари қайтгандан кейин ичини ҳар хил гумонлар юмдалади. Афтидан тафтиш шунчаки номига, пала-партиш ва хом-хатала ўтказилган ва кўп нарса ноаниқ қолган кўринади. Қайтадан барини бирма-бир чиғириқдан ўтказиш мақсадга мувофиқдир. Аниқроғи, Эрхонни аямай қаттиқроқ бураш керакки, токи билган-кечирганини ипидан-игнасигача сўйласин.\nШаҳар аллақачон ором оғушида…\nСоҳибқирон эса бедор: совуб кетган жимжит ҳужра ўртасида, Қуръони карим қўйилган лавҳ ёнида мук тушиб, хаёлан турли кўчалар бўйлаб кезиб юрибди. Ўй-фикри бир дам тутқич бермас, тобора чуваланиб, боши ғовлар эди. Ногоҳ кампирни эслаб, ғусса ва афсусга чулғанар экан, эшикдан гумашта мўралади. Билдики, ҳузурига кимдир келган, ажабо, нақд катта саҳарда-я!?\nCоҳибқирон ижозати билан эшикдан ошиқиб кирган, пешида аллатовур орзиқиб тиззалаб, этагини қош-кўзига сурта бошлаган мош-гуруч соқолли кишини илгари қайдадир, адашмаса, Сорбуғо қипчоқ саройида кечган бир машваратда учратган эди. Эҳтиром расму русумини келиштириб ўрнига қўйгандан кейин меҳмон ниҳоят ўзини таништирди. Ростдан ҳам у хазинабон Мустафо Шоший бўлиб чиқди.\n– Хўш, биродари азиз, нечун кундуз ёруғида келмай, кеча қоронғусида безовта қилурсиз фақирни?\n–Қиблагоҳим, афу этгайсиз мен одобсизни, лекин мабодо малъунлар билиб қолсалар, калламдин жудо бўлурмен, – маҳзун қиёфа олди Мустафо Шоший. – Шу сабаб бемаҳал қадам ранжида қилмакни маъқул топдим.\n– Шунақами? Қулоғим сизда.\n– Эрхон жавр остида қолмиш!..\n– Билиб қўйинг, ёлғондин тўйғонмен.\n– Олампаноҳ, зиғирча ёлғон сўйласам, тангри қарғишига учрайин ва тил тортмай ўлайин, – деди узиб меҳмон. – Муборак хотирингизга маълум бўлсинки, дастлаб тафтишда иштирок этибмен. Аммо кейин қозикалон қистови билан ҳоким фақирни четлатмиш!..\n–Сабаби… Валинеъматим, Эрхон гуноҳдин холи, бечорани тезроқ ҳибсдин бўшатиш лозим деган таклиф айтганим!\n–Каззобга тарафкашлик қилдингизми?\n–Имонимни тикиб айтамен, ғазнадин сандуғча йўқолгани рост, лекин ани Эрхон ўғирлагани хусусидаги хулоса уйдирмадур.\n–Йўғ-е! Исботи борми?\n–Ишонмасангиз, ўзидин сўранг, қиблагоҳим… Тўғри, бандаи ожиз хазинага кирган, маъқул туюлган сандуғчани ўмаришни мўлжаллаган, аммо кейин…. Тасодифан деворда бир битик кўриб қолгану айниган.\n–Битик? Хўш, хўш?!\n–Шундоғ, олампаноҳ… Деворда ҳунаргир хатттот: “Аллоҳ қилаётган амалларингиздан хабардор бўлгувчидир” деган ояти муборакни иншо қилган экан. Ҳар неки қилмиши хуфия қолишига ишониб юрган Эрхон, ҳалиги битикни ўқигач, пешонасига бир шапати урган ва шашқатор ёш оқизганча сандуғчани жойига қўйиб жўнаган. Эшикдан чиққан жойида… уйғониб қолган қоровуллар тутишган!..\nМустафо Шоший куйинганча юраги тубидан чиқариб сўйлар, ҳужра совуқ бўлишига қарамай, ажин тилимлаган энли пешонасини реза-реза қайноқ тер қоплаган эди.\nИмони бутун одам эканлиги ранг-рўйидан билиниб турган хазинабон изоҳларига астойдил қулоқ тутган Соҳибқирон калава учини топгандек енгил тортди, муҳими, мавриди келган заҳоти Эрхон билан учрашишни мўлжаллади. Тун бўйи тузукли ухламай, каллаи саҳарлаб ҳузурига Сорбуғо қипчоқни чорлади-да, кўнглида борини баралла айтди:\n– Қипчоқ беги, дарҳол фармони олий битилсун. Биз Эрхон хунидин кечдук. Йигит яшамоғи керак. Яна бир тафтишдан кейин умуман бирон жазога лойиқ ёки нолойиқ эканини жиддийроқ ўйлаб кўргаймиз.\nБунақа бўлишини кутмаган Сорбуғо қипчоқ оқара-бўзара эътироз билдиришга уринди. Лекин Саҳибқирон бир ола қараган эдики, писиллаб ўчди-да, калтак еган ит каби думини қисиб жўнади…\nҲуш-хаёлини хилват ихтиёрига берган Соҳибқирон орадан икки кун ўтиб кетганини сезмай қолди. Бугун эрталаб гумашта кириб-чиқиб дастурхон тузаётган чоғда, бу дунёйи дунда қаҳру ғазаб юпанч бўла олмаслигини ўйлаб ўтирарди. Салдан кейин шунчаки ул-бул тотинди-да, токчадан қалин муқовали китоб олиб, аста-секин варақлай бошлади. Қайсидир қизиқарли фаслдан ярим-бир бет ўқиган эдики, ногоҳ остона гусирлаб, кўзлари косасидан ирғиб чиққан Сорбуғо қипчоқ шошилиб кирди ва барваста гавдасини пойгакка отди.\n–Қиблагоҳим, кўргилик, Эрхон ўзини ўзи чавақлаб ташлаптур!..\n–Қипчоқ беги, не деб саннайсиз?\n–Афсуски, сўзим рост! Мусибат содир бўлмиш!..\nСоҳибқирон, китобни тезда жойига қўяркан, қоплондек шиддат билан отилиб турди-да, титраб-қақшаб юкунаётган Сорбуғо қипчоқни ёқасидан бўғиб кўтарди ва шахт билан силтаб юборди. Ҳарчанд ўзини босишга тиришмасин, кўкси сим-сим ачишар, руҳи остин-устин бўлиб, еру кўкка сиғмай қолган эди.\nКўп афсус, лоқайдлик ўтиб, тадбирни пухта қилмади, буткул қўйиб юборди савил қолгур жиловни, энди шундоқ ҳам аламдийда, бағри бийрон муштипар онахон бетига қайси кўз билан қарайди? Эрта тағин ҳужрасига халтасини қўлтиқлаб келса-да, инсофли банда, барака топинг, тегирмон ҳолидан хабар олиш шунчалик бўлар-да, деб кесатса, эй художон, не кечади ҳоли, тутдек тўкилиб тугамасми!?\nЯна афсуски, Эрхон нечун қасд қилди экан жонига?\nБас, аччиқ ичакдай чўзиб ўтирмай, тезроқ сиру савдо тагига етиши, оқни оққа-ю, қорани қорага ажратиши лозим, акс ҳолда, руҳида қўним топа бошлаган осудаликдан жудо бўлур. Ҳозироқ тафтишни саркарда Жоку барлос ихтиёрига топширади. Одам таниш, вазиятни тўғри баҳолаш ва ҳатто из топиш бобида у бесуяк…\nЧиндан ҳам саркардалар ичра энг салоҳиятлиси ҳисобланган Жоку барлос Эрхон атрофида юрган аввали-охири йўқ миш-мишларни аллақачон эшитганди. Соҳибқирон гарданига махсус вазифа юклагач, бир неча хос мулозим ёрдамида жадал ишга киришди ва эртаси шомга яқин муфассал маълумот берди.\nҚоқ ярим кечада, атроф жимжит бўлиб қолганда, зиндон соқчилари чопқин қилинган, хунрезлик Эрхонни орадан кўтариш учун амалга оширилган, чатоғи шундаки, фитна бошида Сорбуғо қипчоқнинг ўзи турган эмиш!..\nСоҳибқирон аранг босди ғазабини, бас, деди ичида, итдан бўлган қурбонликка ярамас, ҳар қадамини назоратда тутиш ва хашагини очиб ташлаш лозим. Ёлғиз тангри нажоткор! Билмаган экан, бу шаҳар иқлими ва амалдорлари кўнглини рутубат босмиш, бундан хос ҳам, авом ҳам жабру жафо тортур. Мискинлик ҳеч қачон айб саналмас, аксинча, жаҳолат сари оғиш гуноҳи азимдир. Кимлиги номаълум бир ожиза мансабни от қилиб минган касларга қандай бас келсин. Шўрлик ҳозир ўз ёғига ўзи қоврилиб ётгандир. Бир бориб кўнглини сўрайди, шунга ҳафсала қилмаса, бекор катта гапириб юрган экан ёруғ дунёда!..\nЭрталаб, қор учқунлаб турганда, чакмону чопонга ўралган амирлар ва беклар хонақоҳ олдида тўпланишди. Ҳамма Соҳибқирон этагини тавоф қилиш учун ошиқарди. Лекин у ҳар кимга руйхушлик бермас, қовоғи солинган ва паришон эди. Бошига қундуз телпак қўндирган Сорбуғо қипчоққа кўзи тушганда, ичини айниқса нимадир ёндириб, доғули саломига алик олишни ҳам истамади.\nСоҳибқрон гумашта ўнглаган гижинглаётган тўриқ белига абжирлик билан қўнди-да, шитоб жиловни силтади, вазиятни англагандай жонивор думини хода қилганча, изғирин супураётган ўнқир-чўнқир кўча бўйлаб йўрта кетди.\nҲайрату ҳавасга кўмилган мулла Нишон зўр иштиёқ билан йўл кўрсатиб борди. Салдан кейин у минган қовурғалари саналиб қолган чўгир шаҳар четидаги кўримсиз ҳовли рўпарасида пишқириб тўхтади.\nДарвоза икки қанотида беш-ўн киши бел боғлаган ва қўл қовуштирган ҳолда сукут сақлаб турарди. Безотиғли отларда елиб келган, шоҳона либослар кийган аслзода зотларни кўриб, улар шошиб-гангиб қолишди. Анча тетик кетмон соқолли чол, гузар оқсоқоли шекилли, кампир бетоб ётганидан хабар бериб, тавозе ила ичкарига шошилди.\nОқсоқол изидан фақат Соҳибқирон, Жоку барлос, Сорбуғо қипчоқ, Қодир Бўтабек ва Ризо олчин эргашди, бошқалар ҳассакаш биродарлар қаторидан жой эгаллашди.\nСоҳибқирон гупиллаб исириқ ҳиди анқиётган торгина даҳлизга кираркан, гўё бирдан бағри ўпирилди, ахир, ғира-шира қоронғилик қаъридан мўлтираб боқаётган ҳорғин ва маъюс кўзлар таънасига тоб бериш осон эканми, қодир эгам?\nТўрда уйилган лўла-болишга елка тираб ўтирган, жуссаси яна ҳам кичрайган кампир оҳиста пичирлаб дуо ўқиётир, ранг-рўйида бир олам мунг ва ҳасрат нақшланиб қолган…\nУзун қора кўйлак кийиб, қора рўмол ўраган ғундалаккина хўшрўй аёл, келини бўлса керак, атрофида паймона патак, ҳатто ҳар бир сўзи ва ҳар бир имо-ишорасига маҳтал…\n–Онахон, бандалик, – деди Соҳибқирон, қисқагина дуойи фотиҳадан кейин, бўғзи ачишиб. – Аллоҳим жаннатини аямасун!..\n–Илойим, шундай бўлсин, – оғир сулиш олди кампир, калта киприклари намланиб.– Кеча айтишди, мурувват қилган экансиз.\n–Ҳа, имкони борича… Аммо фақир доғда қолдим.\n–На чора? Осмон узоқ, ер қаттиқ! – қат-қат ажин босган ёноқларидан думалаган шашқатор ёшни заҳил тортган кафтлари билан секин артди кампир. – Шаҳаншоҳим, минг бора узр, иззат-ҳурматингизни жойига қўйолмадик. Сиздек улуғ зот ҳамиша қўноғимиз бўлмас.\n– Хижолат чекмак мавриди эрмас, онахон.\n– Худо ҳақи, ташрифингиздин бошимиз кўкка етди!..\nАхийри, хиёл тетиклашган, оз бўлса ҳам кўнгли ёришган кампир беихтиёр нимжон гавдасини кўтарди ва олий мартабали меҳмон чеҳрасига қайтадан разм солди.\n–Олампаноҳ, шу десангиз, бугун… ё эртами… бева қолган келинимга бир юмуш буюрмоқ ниятида эдим, худойимдин ўргилай, мушкулимни ўзи осон қилмиш!..\n– Не юмуш экан, онахон?\n– Ёдингизда борми-йўқми, билмадим, замонида сиздин бир омонат қолғон ихтиёримда!..\nҚўшқават бахмал кўрпачада ҳорғин тиззалаган Соҳибқирон, ногоҳ ҳушёр тортиб, ихчам кузалган соқолини силади. Тавба, кўп аломат ва нақадар ҳайратли, ахир, тўридан гўри яқин кампир қандай омонат устида сўз юритаётир? Қурмагур кўпни кўрган ва бир балони билади-ёв. Ёки ширин жони бўғзига тиқилиб, алжирай бошладими шўрлик?\nҲар ҳолда Соҳибқирон, шубҳаларини ҳайдаб, охиригача сабр билан хотиржам кутишга қарор берди. Бу орада кампир бир қадар жонсарак бўлиб қолгани ва орзиқаётгани сезилди, ҳатто ногоқ мўъжиза рўй бериб, ёшлик фаслига қайтган каби, нигоҳи бошқача чақнай бошлади. Сўнг нимадандир чўчинқирагандай астагина бош ирғади. Ўша заҳоти келин тахмондаги майда нақшлар чекилган сандуғдан ола-була тугунча олди.\nСоҳибқирон лолу ҳайрон бўлиб кулимсиради, ахир, тунов куни қора совуқдан чўчимай юпун кийинган кампир, тўсатдан ҳужрасига бостира кириб, юрагини тўкканда шу нарса қултиғида эмасмиди?\n– Марҳамат, шаҳаншоҳим!..\nВо ажаб, ғира-ширада ялт-юлт қилаётган матоҳ нима?\nҲушими ёки туши – бинойидек кўз қамаштирар камар-ку!\nРостдан ҳам ақл бовар қилмас: нақшлари қавариқ тилла тўға, нозик зарбланган заррин ҳошия, лов-лов ёниб товланаётган лаълу ёқутлар нақадар яқин дилига!..\nСоҳибқирон ўтли нигоҳини рўпарасида ҳам мунғайиб, ҳам синиқ кулимсираб турган кампирга кўчирди ва ногоҳ ўзини ширабўрон аралаш ураётган лайлак қор қўйнида, тириклик нишонаси йўқ зимзиё ва кимсасиз дашт ўртасида кўргандек бўлди…\nБарини аввалидан-охиригача эслади: омад бутунлай юз ўгирган ўша мудҳиш кунда, барча шеригидан адашиб қолиб, мўғуллар пистирмасига дуч келган ва елкасига камон ўқи санчилган эди. Узоқ муддат туз тотмай, кўп қон йўқотгани сабабли, тинкаи мадори қуриб, охири бир қишлоқ яқинида юзтубан қулади. Эс-ҳушини йиғсаки, мол тезаги ва пичан ҳидига тўла ним қоронғи оғилда, пичан ғарами ичра афтодаҳол ётибди. Кимдир малҳам суриб, ярасини боғлабди. Кейин билса, халоскори хокисор ва нозиккина хушрўй аёл экан…\nТез орада куч-қувватга энгач, аёлни сийламоқ ниятида, чўнтагини ковлади-ю, сариқ чақа ҳам тополмади. Охири, хижолатини яширолмай, қуруқ раҳмат айтиш билан кифояланди.\nҚор кўрпаси остида мудраётган Кеш сари юзланаркан, бўз йигит бўлиб бўй кўрсатганда, падари Тарағай баҳодир эзгу ният билан белига боғлаб қўйган камарни ўша ерда унутиб қолдирганини билди. Оҳ, шунақа афсус чекдики, недир оғриқдан қатто юраги тарс ёрилаёзди. Ахир, у шунчаки оддий буюм эмас, баҳоси ҳам, такрори ҳам йўқ ёдгорлик: етти пуштини кўрган ва етти бобокалони жисму жонига мадор бўлган. Узоқни кўра оладиган бузруквори эса, вақти-соати етганда, ўзи уни энг жўмард ва оқил фарзандига топшириши лозимлигини неча марта қулоғига қуйганди.\nСоҳибқирон ғаму андуҳга ботди, вақтни бой бермай, беш-ўн ишончли навкар билан ҳалиги қишлоққа ошиқиб келди. Аммо кунига яраган аёл дарагини тополмади, ҳовли-жойини мўғуллар ёқиб юборган экан…\nСоҳибқирон, камарни ёдидан чиқармаган эса-да, аллақачон ундан умидини узганди. Ахир, бунақа нархи баланд камёб молни ким ҳам ўзиники қилиб олишни истамайди.\n–Онахон, фақир шу дамгача ҳеч кимга, ҳатто қудрати зўр подшоҳларга ҳам бўй эгмай яшадим. Аммо сизга таъзим қилсам ярашур. Бугундан сизга ўғил бўлдим!..\nСоҳибқирон аста кафтини кўксига босди.\nЧамаси, кампир ҳам ўша дамлар аччиқ-чучуги, оғир-енгили ва жабру жафоларини хотиридан кечираётган эди. Эҳтимол, шу боис озғин юзи ажинлари тобора ечилиб, нигоҳи нурланиб борарди. Фақат кошки ҳали алоҳида лутф билан айтилган таклиф, адо этилган эҳтиром дилида ўрнашган қават-қават доғларни ювиб юбориш учун озгина яраса!..\n–Онахон, айтинг, фақир не қилсам дилингиз шодланур? Ҳозир ҳар неки тилагингизни мустажоб қилишга ҳозиру нозирмен! Буюринг, бемалол иккиланмай буюринг, эй онахон!\nКампир жавоб қилмай хўрсинди, ҳеч кимга эътибор бермай, бошқатдан лўла-болишга оҳиста суянди-да, хиралашган ва ҳалқа-ҳалқа ёш айланаётган кўзларини беҳолгина юмди…\nШу билан суҳбат боқий бўлди.\nСоҳибқирон мўлтираб қулт-қулт ютинаётган кампирнинг йиллар тамғаси босилган чеҳрасига охирги марта ўгирилиб қаради, кўкси увалганча нимадир дегиси келди, аммо дарҳол тилини тийди. Оғир-оғир қадамлар билан даҳлизни тарк этган мақалда, безовта юраги лағча чўғ теккан каби куйишаётган эди.\nСоҳибқирон ҳамон изғирин увиллаб супураётган ўнқир-чўнқир кўчадан бедовни қичаб ҳайдади: бир интиқлик билан тангри уйи бўлмиш хонақоҳда қойим хилват сари ошиқарди. Изидан эса қорама-қора бир шарпа шовурсиз йўрғалаб келарди…\n← Аввалги Аввалги Тоҳир Малик. Қарғиш (ҳикоя)\nКейинги → Кейинги: Отаули. Сув (ҳикоя)


toshkent.uz Toshkent.Uz - Тошкент Шаҳар Ҳокимлигида Навбатдан Ташқари 35-Сессияда\nТошкент шаҳар ҳокимлигида навбатдан ташқари 35-сессияда\n2018 йил 26 апрель куни 15:00да Тошкент шаҳар ҳокимлигида бош вазир иштирокида навбатдан ташқари 35-сессияда, Тошкент шаҳар ҳокими лавозимига Артикходжаев Жахонгир Абидовичнинг номзоди кўрсатилди. Депутатлар ушбу номзодни бир овозда тасдиқлашди. Артикходжаев Жахонгир Абидович Тошкент шаҳар ҳокими вазифасини бажарувчиси этиб тайинланди.\nАртикходжаев Жахонгир Абидович 1975 йил 2 январда Тошкент шаҳрида туғилган. Миллати ўзбек. 1991-1996 йй. Тошкент давлат Иқтисодиёт университетида таҳсил олган. Мутахассислиги иқтисодчи. 2015 йил “Дўстлик” ордени билан мукофотланган. Тошкент шаҳри “Артел Инжиниринг” масъулияти чекланган жамияти директори лавозимида ишлаб келган.\nПечать 26 Апрель 2018 Ўқилди: 3016


"Саррибол" — "Ювентус" учун идеал вариант! Нега?! / CHAMPIONAT.asia\n20:12Салоҳ Суаресдан ўтиб кетди 1 19:55ЛаЛига. "Реал Сосьедад" - "Барселона" 1:0 (матнли трансляция) 5 19:55Азар "Челси"га қачон қайтишини айтди 0 19:40"Барселона" футболчиси ноодатий тарзда жароҳат олди 1 19:22АПЛ. "Ливерпуль" Салоҳнинг голлари эвазига "Уотфорд"ни мағлуб этди 79 19:11АПЛ. "Челси" ва "Лестер"нинг бугунги ўйин учун танлаган таркиби эълон қилинди 1 19:04ЛаЛига. "Реал Сосьедад" - "Барселона". Асосий таркиблар маълум! 15 18:50Карраско Ла Лигага қайтиши мумкин 0 18:25"Реал Сосьедад" бош мураббийи: "Умид қиламизки, Месси ёмон кунини ўтказади" 11 18:17Омар Моманидан карикатура: Клопп янги шартнома тузди, Жеррард ҳам 4 18:05"Атлетико"нинг қишки трансферлар ойнасида асосий мақсади маълум 0 17:40ПСЖ Тьяго Силвага ўринбосар топди 1 17:33Алиризо Бейранванд жаҳон чемпионатида кийган футболкасини сотувга қўйди 9 17:30Olamsport: Хабибнинг жанги расман тасдиқланди, Конор катта спортга қайтмоқда ва бошқа хабарлар 0 17:15Бекхэм клуби Россия Премьер-лигасидаги икки футболчига қизиқмоқда 2\n"Саррибол" — "Ювентус" учун идеал вариант! Нега?!\nТеглар : Челси Ювентус Маурицио Сарри\nКутилмаган воқеа юз бергани йўқ: "Ювентус" мураббийи этиб Маурицио Сарри тайинланди.\nКўпчилик ҳам шундай бўлади дея таҳмин қилган эди. Сабаби, бу лавозим учун италиялик энг яхши номзодлардан бири эди. Қолаверса, Англиядан кўра А Серияда ишлаш унинг ўзига ҳам бирмунча осонроқ бўлади.\nСарри "Челси"да жуда яхши ишлади\nАммо биринчи навбатда, бутун мавсум мобайнида уни тинимсиз равишда танқид қилишганига эътибор қаратсак: Лига Кубоги финалидан кейин (Кепа ёдингиздами?) Англиянинг бутун оммавий ахборот воситалари Саррини мазах қилиб, устидан кулган эди. Уни интизом ўрната олмаслик, натижаларга жавоб бера олмаслик ҳамда жиддий клубда ишлашга қодир эмас деб айблашганди. Лекин кейин нима бўлгани муҳимроқ. Мавсумнинг қолган қисми муаммосиз ўтди: "Челси" АПЛ чемпионатида учинчи поғонани эгаллади ("Сити" ҳамда "Ливерпуль"дан кейин. Европа Лигасини эса ишончли ғалаба билан якунлади ва Сарри биринчи мукофотини қўлга киритди. Бундан кўриниб турибдики, мураббий танқиддан сингани йўқ, аксинча ўз устида ишлаб, янада кучли бўлди.\n"Челси" – Англияда ишлаш учун осон ва оддий жамоалардан бири эмас. Клубнинг деярли барча охирги мураббийлари ишдан бўшатиб юборилган: Конте, Моуринью, Ди Маттео, Виллаш-Боаш. Сарри эса ўз хоҳиши билан жамоани тарк этди.\nСаррининг ўзига хос услуби бор\n2019 йилнинг ўзининг ажойиб тактикасига эга бўлган энг ёрқин совриндорлар қаторига Сарри ҳам киради. Италия ва Англияда ҳам "саррибол" термини анча машҳур бўлиб улгурган: мураббийнинг ўйиндаги тактик усулига нисбатан шундай дейилади.\n• Тўп назорати;\n• Ҳимоядан ҳужумга тезлик билан ҳаракатланиш;\n• Қисқа узатмалар;\n• Ҳужумга умумий эътиборнинг кучли экани.\n"Саррибол"нинг тики-такадан асосий фарқи – тики-такада тўп у ён, бу ёнга оширилса, "саррибол"да узатмалар фақат олдинга етказиб берилади. Сарри ҳам Гвардиоланинг тактикасини амалда қўллаб, уни янада ҳужумкор қилишни истайди. Бунинг учун энди унда нафақат ресурслар, балки вақти ҳам етарлича бўлади.\nСарри – италиялик. Бу эса энг муҳими!\nФутболда маданий омилни ҳисобга олиш жуда муҳим ҳисобланади. Сарри инглизлар ҳаётига яхши мослашолмади: Маурицио бутун мавсум давомида бунга қарши қандай курашганини кўрдик. Мавсум ўрталарида Сарри жамоадаги муаммолар жисмоний тайёргарлик билан эмас, балки менталитет билан боғлиқ эканини тан олди. Лекин энди бари ортда қолди. Сарри Италияда ҳурмат қилишади ва сўзларига қулоқ солишади. "Ювентус" – фаолиятини давом эттириши учун идеал вариант!\nАзар "Челси"га қачон қайтишини айтди 0\nАПЛ. "Челси" ва "Лестер"нинг бугунги ўйин учун танлаган таркиби эълон қилинди 1\nВальверде: "Педронинг қайтиши? Кўрамиз, нима бўларкан" 4\nЛэмпард: "Мен ҳеч қачон Месси, Роналду ва Мбаппени сотиб олиб беришларини сўрамайман" 4\n“Ювентус” Де Шильога АПЛдан ўринбосар топди 2\nПСЖ ва “Ювентус” футболчи алмаштириши мумкин 1\n“Челси” ҳимоячиси январдаёқ “Атлетико”га ўтиши мумкин 1


Бухоролик Шаҳрам Ғиёсов профессионал бокс бўйича Жаҳон чемпиони бўлди\n18 сентябр 2019, Тошкент вақти: 04:58\nШаҳрам Ғиёсов америкали рақиби Эммануэл Тейлор билан биринчи марта ўн раундлик жанг ўтказди.\nЎзбекистонлик боксчи Шаҳрам Ғиёсов профессионал рингда саккизинчи ғалабани қўлга киритди ва Жаҳон бокс ассоциацияси – WBA чемпиони унвонини қўлга киритди.\nКалифорнияда 27 апрель куни ўтган шоу доирасида 28 ёшли америкалик Эммануэл Тейлор билан 63,5 килогача бўлган вазн тоифасида рингга тушган Шаҳрам Ғиёсов биринчи марта ўн раундли жанг ўтказди.\n2017 йилнинг май ойидан бери рингга чиқмай қўйган Тейлор профессионал рингда 20та жанг ўтказиб, ундан 14тасида ғалаба қозонган эди, 25 ёшли Шаҳром Ғиёсов эса профессионал рингда ўтказган саккизта жангидан бирортасида мағлубиятга учрамаган.\nСпорт шарҳловчиларининг билдиришларича, икки боксчи ўртасидаги мусобқа жуда оғир кечган. Дастлабки дақиқларда Шаҳром Ғиёсов рақибининг чап қўл билан берган муштини еди. Бироқ у ўзини тутиб олди ва жангни муносиб давом эттирди.\nЭммануэль Тейлор бешинчи раундгача фаол бўлди ва рақибига кетма-кет зарбалар берди. Бироқ 5 раундан ўнинчи раундгача Шаҳрам Ғиёсовнинг қўли баланд келди.\nҲакамларнинг якдил қарори билан Шаҳрам Ғиёсов мазкур жангнинг ғолиби ва WBA чемпиони деб эълон қилинди.\nАввалроқ ўтган ҳафтада Шаҳрам Ғиёсов яна бир ўзбекистонлик боксчи Муроджон Аҳмадалиев билан биргаликда Matchroom Boxing промоутер ширкати билан шартнома имзолагани хабар қилинган эди.\nБунга қадар бухоролик таниқли боксчи Шаҳрам Ғиёсов рақибларини ўнинчи раундга еткизмай мағлуб этар эди.\nМасалан, Шаҳрам Ғиёсов ўтган йилнинг августида АҚШнинг Нью-Йорк шаҳрида ганалик Альберт Менсага қарши рингга чиқиб, уни учинчи раунддаёқ нокаут эвазига мағлубиятга учратди.\nАльберт Менса ўшанда профессионал рингда эндигина тўртинчи жангга чиққан Шаҳрам Ғиёсовдан анча тажрибали бўлиб, 39 марта рингга чиққан ва шундан 31 тасида ғалаба қозонган эди. Шаҳрам Ғиёсов уни илк бор нокаутга учратди.\nШаҳрам Ғиёсовнинг профессионал боксга ўтгани тўғрисида 2017 йил охирида маълум бўлган.\nЖаҳон ва Осиё чемпиони Шаҳрам Ғиёсов Осиё бокс конфедерацияси томонидан 2017 йилда қитъанинг энг яхши боксчиси деб эълон қилинган эди.\nУ 2016 йилдаги Рио олимпиадаси кумуш медали совриндори бўлган.


Италия ИИВ референдум натижаларини эълон қилди\n09:10 / 05.12.2016\nФото: © REUTERS/ Paolo Lo Debole\nАпеннин яриморолида бўлиб ўтган референдумда овоз берганларнинг 60 фоизга яқини конституция ислоҳотига қарши чиққан. Ушбу ислоҳот бош вазири Маттео Ренци ташаббуси билан ўтказилиши керак эди. Италия ички ишлар вазирлиги сайтида эълон қилинган маълумотлар референдумнинг дастлабки натижаларига ойдинлик киритган.\n95 фоиз овоз бюллетенлари саналганидан кейин маълум бўлишича, 59,71 фоиз сайловчи конституцияга ўзгартириш лойиҳасига қарши фикр билдирган. 40,9 фоиз киши ислоҳот ўтказишни маъқуллаган.\nИИВ маълумотларига кўра, сайловчиларнинг 68 фоиздан ортиғи ўз фуқаролик ҳуқуқидан фойдаланган.\nИталиядаги ушбу референдум бош вазир Маттео Ренци томонидан 2014 йилда таклиф этилган конституциявий ислоҳот бўйича ўтказилган эди. Ҳукумат қонун лойиҳаси Республика Сенати вазифаси ва ваколатларини ўзгартиришни назарда тутар эди. У икки йил мобайнида миллий парламентда муҳокама қилиниб, шу йилнинг апрелида маъқулланганди.\nИталия референдум конституциявий ислоҳот


Дадахон Ёқубов: БУНДАН ЙИГИРМА ЙИЛ МУҚАДДАМ… | ДУНЁ ЎЗБЕКЛАРИ | Mobile Version\nДадахон Ёқубов: БУНДАН ЙИГИРМА ЙИЛ МУҚАДДАМ…\nFilms ВА “КЎЗГУ” СТУДИЯСИ НАМОЙИШ ЭТАДИ\nБУНДАН ЙИГИРМА ЙИЛ МУҚАДДАМ…\nУмр ўтишини қаранг. Ушбу кинофильмни яратганимизга 19 йил, Каминанинг ҳаётида юз берган унутилмас воқеага эса 25 август куни 39 йил тўлади. Демак, болаларнинг онаси Ферузабону билан турмуш қурганимизга ҳам 39 йил бўлибди. Ҳозир намойиш этадиган лавҳаларни кўриб, оилавий ёки шахсий ҳаёт лавҳаларини ҳаммага кўрсатиш камтарликка кирмайди , деб ўйлашингиз ҳам мумкин. Аммо бу ерда биз ушбу видео лавҳаларнинг ижтимоий томонига урғу берамиз.\nЁшларни эса ҳозир хеч қандай видеотасвир билан ҳайратга солиб бўлмаслиги аниқ. Аммо бизнинг тенгқурларимиз учун бундан қирқ йиллар олдин юз берган воқеа, ўша давр одамлари, яшаш тарзимиз, ютуқ , камчиликлар, қувонч ва ташвишларимиз айни ҳайрат, айни қалбларни ларзага солувчи эсдаликларга айланади. Олтмишдан ошган мухлисларимиз ўз кечмишлари билан қайта учрашадилар. Албатта, фарзандларимиз ҳам ота она, ўтган аждодларининг замонларига нигоҳ ташлаш орқали ҳаёт чашмасидан тўйиб ичадилар. Миллий қадрият ва анъаналаримизни авайлаб асрайдилар.Ўз аждодлари билан фахрланадилар. Ватан тарихи одамлар тақдиридан бунёдга келади.Ибрат ва ифтиҳор тўйғуларини уйғотади.\nЯнги ижодий сирни ва ғояни ошкор қилиб қўйиш ҳам ақилли кишининг иши эмас, деганларидек, янги телевизион жанримиздан миллионлаб одамлар баҳраманд бўлишига ишонаман. Камина ҳам, менинг ҳамкасбларим ҳам ўз касби кори билан шу кунларнинг ижодкорлари сафидан жой оладилар. Ташкил этиладиган ижодий жамоанинг номланиши блогимнинг муқовасида келтирилган.\nБелгиланган тартиб асосидан рўйҳатдан ўтгач, бу ижодий маҳсулот замонавий хизмат тури сифатида ҳаётимизнинг барча жабҳаларидан ўрин олади, деб ишонаман. Яратгандан барокатлар сўраб, дуо қиламан. Бунда инсон омили, инсонийлик, адолат, қонунийлик, илмийлик, тажрибакорлик, эзгу ишлар ва поклик, умуман қаҳрамон қилиб танланган инсон ибрати асосий мезон ҳисобланади.\nЧунки ҳар бир инсон ҳаётида ана шундай юлдузли онлар содир бўлган, улар миллионлаб тасмаларга муҳирланган ва кўплари технологик жараёнлар ўзгариши туфайли ташлаб юборилмоқда. Бу сир тутаётган лойиҳа (тижорат сири бўлгани боис, гулламасликка ҳаракат қилдим, бунинг учун узр сўрайман) дунёга келганида, 19 йил аввал ушбу кинофильмни шунчаки тайёрлаган эдик.\nАммо уни тарқатиш технологияси бугунги кунларда анча такомиллашди ва эркинлик касб этди.\nДемак, 20+19=39. БУНДАН 39 ЙИЛ МУҚАДДАМ!!!\nДадахон дустим табриклайман ! Кушганингтз билан куша кариб карилик гаштини суриб юринглар .\nТурмуш курганингизга 50 йил тулганида олтин туйингизга бориш насиб этсин !


Моддий ёрдам ажратишда нохолисликка йўл қўйилмаган - zarnews.uz\nМоддий ёрдам ажратишда нохолисликка йўл қўйилмаган\nFacebook ижтимоий тармоғида Дилмурод Ҳамедов исмли фойдаланувчи томонидан жойланган “Акахонлик имтиёзи берилади” сарлавҳали пост туман ҳокимлиги, маҳалла ва оилани қўллаб-қувватлаш бўлими ҳамда Талдираззоқ маҳалла фуқаролар йиғини вакиллари иштирокида ўрганилди.\nМақола-қайдда ижтимоий ҳимояга муҳтож оилалар учун ажратилган 1 миллион сўмдан моддий ёрдам маблағлари тарқатилишида адолат мезонлари бузилгани иддао қилинади. Хусусан, “Жомбой туманидаги Талдираззоқ ва бошқа бир қатор маҳаллаларда ижтимоий ҳимояга муҳтож оилалар қолиб, 10 сотих томорқаси, 7 хонали уйи, “Нексия” автомобили бор, тўрт мучаси соғ оилаларга бир миллион сўмдан пул тарқатилди”, дейди муаллиф.\nЎрганиш давомида ушбу фактлар ўз тасдиғини топмади.\nТалдираззоқ маҳалласида 10 нафар фуқарога Инқирозга қарши курашиш жамғармаси маблағларидан 1 миллион сўмлик моддий ёрдам ажратилган. Қайд этиш жоизки, уларнинг 4 нафари оғир хасталикка чалинган шахс, яна икки хонадонда ногирон фарзандлар тарбияланмоқда. Икки оила боқувчисини йўқотган, икки нафар аёл эса оғир ижтимоий вазиятга тушиб қолгани учун ушбу рўйхатга киритилган.\n– Тўғри, эҳтиёжманд оилалар кўп, аммо уларнинг энг шароити оғирлари танлаб олинган, – дейди Талдираззоқ маҳалла фуқаролар йиғини раиси ўринбосари Холида Шоназарова. – Уларнинг бирортасида шахсий автомобиль мавжуд эмас. Моддий ёрдам олган 4 нафар эҳтиёжманд фуқаро соғлом, ишлайди. Аммо боқувчисини йўқотгани, оғир ижтимоий шароитда яшаётгани инобатга олинган. Шунингдек, икки оилада суяк сили ва юрак хасталиги билан оғриган болалар парваришланяпти.\nЯна бир жиҳат. Дилмурод Ҳамедов “Маҳалла раиси сизнинг акахонингиз бўлса, қандай шароитда бўлишингиздан қатъий назар, барча имтиёзлар сизга берилади”, деганда айнан нимани назарда тутгани бизга қоронғи.\nАммо маҳалла мутасаддиларининг айтишича, муаллифнинг яқин қариндошлари ҳам ушбу рўйхатга киритилиш истагида мурожаат қилган. Уларнинг шахсий автомобили борлиги, уй-жойи, яшаш шароити эҳтиёжманд оила мезонларига мос келмаслиги учун рад этилган.\nЗотан, ёрдам ажратилган 10 нафар шахснинг бирортаси маҳалла мутасаддиларига қариндош эмас.\nХалқимиз оғир синовни бошидан кечирмоқда. Саховатпеша инсонлар эзгуликка бел боғлади. Турли соҳа вакиллари фидойилик намуналарини кўрсатишмоқда.\nШундай пайтда айрим юртдошларимиз мамлакатимизда юритилаётган ижтимоий адолат, инсонпарварлик, бағрикенглик сиёсатига ишончсизлик руҳидаги асосланмаган хабарларни тарқатишаётгани кишини ўйга толдиради.\nЖомбой тумани ҳокимлиги.\nТеглар: Жомбой ижтимоий ҳимояга мухтож\nҚабристон келгуси йилда девор билан ўралади\nТожиевга қадалган милтиқ: Буйруқни бажармасанг, отаман, солдат!\nПайариқлик Ихтиёр полвон бош соврин - "Cobalt"ни қўлга киритди\nТабиат қўриқчиси нимадан хавотирда?\nЖомбой тумани ва СамИСИ: Ҳамкорлик иқтисодий ривожланишга хизмат қилади\n“Икки болали ногирон аёлга аталган уй сенаторнинг собиқ ҳайдовчисига расмийлаштирилди” номли мақола юзасидан вилоят прокуратураси баёнот берди\nҲиқичоқ хавфли касаллик аломати бўлиши мумкин\n“Ўзбекнефтгаз” АЖ автобензин маҳсулотини ишлаб чиқариш ва сотиш бўйича расмий баёнот берди\nБола асраб олиш ҳуқуқига эга бўлмаган шахслар рўйхати кенгайтирилди\nКишинёвда газ инқирози туфайли мангу олов ўчирилди\n367 корхонага 345 миллиард сўм ҚҚС қайтарилди\n"Хуш келибсиз, иттифоқчилар". Байден афғон қочқинларига бир миллиард берди\nУргутдаги мактаб жамоаси интернетда ота-оналарга қатъий мурожаат билан чиқди\n45 йилдан бери ювинмайдиган одам\nШавкат Мирзиёев: “Менинг бозорим ҳам, мозорим ҳам мана шу ер — Жиззах”\nҚорасув – дурдона шаҳарнинг замонавий массиви\nУргутда ноёб ҳайвон — Туркистон силовсини аҳоли яшаш жойига кириб келди\nМосква Толибонлар Туризм Ҳиндистон Обод маҳалла ўзбек тили ЙТҲ ҚҚС Қўшработ Марказий банк Сенат Афғонистон


"Аякс" Голландия терма жамоаси ҳужумчиси билан шартнома имзолади\n7 октябрь, 2020, 09:28\nТеглар:Аякс | Голландия\nУ қадрдон жамоасига қайтди.\n"Аякс" ўзининг расмий сайти орқали "Вердер" ҳужумчиси Дэви Классенни таркибга қўшиб олганини маълум қилди.\n27 ёшли футболчининг трансфери амстердамликларга 11 млн еврога тушган. Ушбу сумма келажакдаги бонуслар ҳисобига яна 3 миллионга ортиши мумкин. Дэви янги жамоаси билан 2024 йилгача шартнома имзолади. У “Аякс”да 6-рақамда ўйнайди.\nКлассен асли “Аякс” тарбияланувчиси ҳисобланади. У “Вердер” сафида 2018 йилдан буён тўп суриб келаётган эди. У ўтган икки йил давомида бременликлар сафида жами 81 та ўйинда майдонга тушди ва ўз ҳисобига 16 та гол ҳамда 13 та голли узатма ёздириб қўйди. Голландия терма жамоасида эса 16 та ўйинда майдонга тушган ва 4 та гол урган.\n"Аякс" янги мавсумни ғалаба билан бошлади\nВан де Бек: Бергвейн "Тоттенхэм"га ўтишимни сўраганди\n"Аякс"нинг янги мавсум либоси намойиш қилинди (ФОТО)


ОАВ: Ўзбекистон жаҳон юлдузларини туризмни тарғиб қилишга жалб этмоқчи\n16 январ 2019, Тошкент вақти: 08:51\nСамарқанд, Бухоро, Хивадаги тарихий ёдгорликлар чет эллик сайёҳларни ўзига жалб қилаётган обидалар бўлиб қолмоқда.\nЎзбекистонда жаҳонга танилган шахсларни мамлакатнинг сайёҳлик салоҳиятини тарғиб этишга жалб қилиш режалаштирилмоқда. Бу ҳақда 3 январь куни аниқ манбани кўрсатмаган ҳолда Podrobno.uz, Sputnik каби қатор нашрлар хабар берди.\nХабарда таъкидланишича, бугунги кунда халқаро тажрибада Tourism brand Ambassador (Туризм бренди элчиси) институти самарали ва кенг қўлланилмоқда. Жумладан, Ҳолливуд юлдузи Арнольд Шварценеггер Мадриднинг, машҳур қўшиқчи Тейлор Свифт Нью-Йоркнинг, кино юлдузлари Жеки Чан ва Ричард Гир Индонезиянинг туризм элчилари ҳисобланади.\n“Сиёсат, бизнес, маданият ва спорт доирасидаги таниқли шахслар Ўзбекистоннинг чет эллардаги туризм элчилари бўлиши назарда тутилмоқда. Уларнинг мажбуриятлари жамланган ҳужжатларни ишлаб чиқиш ва тасдиқлаш керак бўлади”, дейилади хабарда.\nМаълумотда айтилишича, туризм элчилари Ўзбекистонга йилда икки марта бепул келиб кетиш ҳуқуқига эга бўлади. Улар туризм соҳасига оид турли тадбирларда иштирок этадилар. Хабарда Ўзбекистоннинг туризм элчиси бўлишга розилик берган машҳурларга қанча хизмат ҳақи берилиши, бу ҳақ қайси манбалардан олиниши тўғрисида маълумот берилмагани ҳам билдирилган.\nРасмий статистикага кўра, 2017 йилнинг биринчи ярим йиллигида Ўзбекистонга 1 миллион 100 минг сайёҳ келган. Бу эса 2016 йилнинг шу даврига солиштирганда 18 фоизга кўпдир. Сайёҳлик соҳаси даромади эса 694,5 миллион долларни ташкил қилди.\nАНДИЖОН – “Асака дон маҳсулотлари”да ўнлаб одам сабабсиз ишдан бўшатилмоқда”\nКаримов даврида йўқ қилинган "Алп Жамол банк" эгаси Ўзбекистонга қайтди (ВИДЕО)\nАндижон ИИБсининг “тадбиркорларни қийратиб келган” ходимлари қамоққа олинди\nБеш йилда учинчи мақбуллаштириш: Фермерларнинг боши яна қотди\n“Ўзбекистон ҳаво йўллари”га қарашли яна бир Dreamliner ишдан чиқди\nТошлоқликларни "ҳароми" деган сўконғич ҳоким раҳбарларнинг зўравонлигини изоҳлади


Василий Шукшин. Гринька Малюгин (ҳикоя) | www.ziyouz.uz\nБош саҳифа Жаҳон насри онлайн антологиясиВасилий Шукшин (1929-1974; Россия)Василий Шукшин. Гринька Малюгин (ҳикоя)\nҲамқишлоқларининг якдил фикрича, Гринька ғўрроқ, довдирроқ одам.\nУ қўллари узун, тўмтоқ бурун, от юзли, бақувват бир йигит. Юрганда атрофга бепарво, мулойим назар ташлаб, оҳиста, орқа-олдига тебраниб қадам босарди. Қизлар уни ёқтиришарди. Мана шуниси жумбоқ эди. Битта ақллироғи фаҳмлаб қолди: унга ачинишади. Гринькага бу хуш ёқарди.\n— Менга ҳамма ачинади! — дерди у кайф устида каттакон мушти билан кўксига уриб ва шу аснода “ Ахир менинг тўққизта орденим бор-а!” дегандек тикилиб қоларди.\nГринька яхши ишлар, аммо хурмача қилиқларини ҳам қўймас эди. Масалан, уни ҳар қанча пул бериб, ҳар қанча алдаб-авраб якшанбада ишлатиб бўлмасди. Осмон узилиб ерга тушсаям, қиёматқойим бўлсаям, у якшанба куни қора духоба шимини, ҳашамдор нимчасини кияр, пешонасидаги бир тутам сочини ҳўллаб, ҳафсала билан ўнг томонга силлиқлаб тарар ва қишлоқ оралаб шунчаки “дарвешлик” қилиб юраверар эди.\n— Уйлансанг бўлармиди,сўтак, — маслаҳат берарди онаси.\n— Ўттизга кирволай, ана ўшанда уйланарман, — дея жавоб қиларди Гринька.\nГринькага “буқача”, “сўтак”, “башара” дея тегажоқлик қилиб завқла¬нишарди. Булар Гринькага қандайдир жуда мос тушарди.\nБир куни Гринька шундай воқеани бошидан кечирди.\nУ шаҳарга совхоз учун ёқилғи олиб келишга боради. Шаҳарда танишиникида тўхтайди, машинасини тўсиқдан ўтказиб қўйиб, диванда мириқиб ухлайди, соат тўққизларда туриб, тўйиб нонушта қилади ва тоғ ортида, шаҳардан ўн етти километр нарида жойлашган марказий бензин омборига жўнайди.\nКун сўниқ ва илиқ эди. Йўллар ёмғирдан сўнг кўпчиб кетган, ғилдираклар бир жойда айланиб қолар эди. Омборхонага етгунча анча тинкаси қуриди.\nОмборхона деганлари бамисоли ғоят қатъий тартиб ва ягона андозали бир шаҳарча бўлиб, ана ўша андоза туфайли кўркам ҳам эди. Икки гектарлик жойда цилиндрсимон, юмалоқ, тўрт бурчакли, оқиш-кумуш тусдаги цистерналар қўш қаторда чиройли саф тортган.\nГринька автомашиналарнинг узун қаторига келиб қўшилди ва секин-аста олдинга силжий бошлади.\nФақат уч соатдан кейингина машинаси томонга бензин қуйилган бочкаларни юмалатишди.\nГринька идорага яқинлашиб, машинасини бошқаларники билан ёнма-ён қўйгач, ҳужжатларини расмийлаштиргани кетди.\nАна шунда – бу қандай рўй берди, нега – кейинчалик ҳеч ким айтолмади, пастаккина идора бирдан ёп-ёруғ шуъладан ёришиб кетди.\nИдорада олтита ҳайдовчи, столда ўтирган икки қиз ва кўзойнакли йўғон киши (у ҳам столда ўтирувди) бор эди. Ўша киши қоғозларни расмий¬лаштираётганди.\nШуъла қўққисдан ярақлади. Ҳамма бир дақиқа гангиб қолди. Жимлик чўкди.Сукунатни кимнингдир кўчадан эшитилган ўткир чинқириғи бузди:\nИдорадагилар жиз-биз бўлиб кетди.\nБитта машинадаги бочкаларга ўт кетганди. Ўт қандайдир бир ваҳимали, сассиз, ёрқин аланга билан ёнарди. Одамлар машинадан четга қоча бошладилар.\nГринька ҳам уларга қўшилиб югуриб кетди. Фақат йўғон кишигина ( ўша, ҳужжатларни расмийлаштираётган киши ) озгина юриб, тўхтаб қолди.\n— Брезент беринглар! Ҳе-й! — деб бақирди у. — Қаёққа кетяпсизлар?! Улгурамиз-ку, ахир!.. Ҳе-й!\n— Қочсанг-чи, ҳозир дабдала қилади! Қоч, галварс! — деб бақирди ҳайдовчилардан бири.\nБир неча киши тўхтаб қолди. Гринька ҳам тўхтади.\n— Ҳо-зир… асфаласофилинга кетади! — орқадан кимнингдир овози эшитилди.\n— Шунча нарса увол бўлади-я! — жавоб қилди бошқаси.\nКимдир сўкинди. Ҳамма юрагини ҳовучлаб кутиб турарди.\n— Брезент олиб келинглар! — йўғон кишининг кимга қичқираётганини билиб бўлмас, аммо ўзи жойидан қўзғолмас эди.\n— Жўна! — дея яна унга қичқиришди. — Вой эшак-ей… Брезент бўлса нима келарди қўлингдан? Брезент эмиш…\nГринькани гўё кимдир орқасидан туртгандай бўлди. У ёниб турган машинага қараб чопди. Ҳеч нарсани ўйламади. Калласига худди биров болғача билан “Тезроқ! Тезроқ!” дея юмшоққина зирқиратиб ураётгандай туюларди. Олдинда,машина устида буралиб-айланиб ўрлаётган оппоқ алангани кўрди.\nГринька машинагача қандай югуриб борганини, моторни қандай ўт олдириб, стартёрни, сўнг тезликни қандай ишга солганини эслолмайди. Машина олдинга интилди, тезлигини ошириб, цистерна ва ёнилғи юкланган бошқа машиналардан узоқлашиб кетди.\nДарё омборхонадан ярим километр нарида эди: Гринька ўша ёққа, дарёга қараб ҳайдади.\nМашина яйдоқ жойлардан учиб, сакраб борарди. Ёнаётган бочкалар кузовда тарақларди. Гринька лабларини қонатгудай тишлаб, рулга деярли ётиб олганди. Тик, жарликсимон қирғоқ имиллаб, секин яқинлашарди. Қиялик¬да,намхуш яшил майса устида ғилдирак жойида айланиб қолди. Машина орқага кета бошлади. Гринька терлаб кетди. Жон- жаҳди билан тезликни алмаштирди, рулни чапга буриб, чиқиб олди. Сўнг моторга зўр берди.\nҚирғоққа йигирма метрча қолди. Гринька ўнг оёғини газдан олмай эшикни очди, чап оёғини зинага қўйди. Кузовга қарамади – у ерда бочкалар урилиб-сурилар, ёнғин оҳиста вишиллар эди. Орқаси қизиб кетди.\nЭнди жарликка тобора тезроқ яқинлашиб келарди.Гринька негадир имиллар, сакрай демас эди. Қирғоққа нақ беш метр қолганда сакради. Йиқилди. Бочкаларнинг даранглаб отилгани эшитилди. Мотор гувиллади… Кейин жарликдан пастда кучли портлаш бўлди. У ёқдан шиддат билан чиройли аланга бўй кўрсатди. Сўнг жимлик чўкди.\nГринька ўрнидан турди-ю, дарҳол ўтириб қолди – юрагига шундай бир иссиқ оғриқ санчилдики, кўз олди қоронғилашиб кетди.\n— Ҳмм…оёғим синибди, — деди Гринька ўзича.\nУнинг олдига югуриб келишди, атрофида куймаланиб қолишди. Йўғон одам унга бақира кетди:\n— Нима жин уриб сакрамадинг?! Буриб юбориб сакравормайсанми? Одамларнинг юрагини ёрай дедингми?!\n— Оёғим синибди, — деди Гринька.\n— Қаҳрамонликни ҳавас қилишади! Тирранчалар!.. — шанғилларди йўғон киши.\nҲайдовчилардан бири унинг қоядек кўксига муштини тиради.\n— Сен нима, эсингни едингми?\nЙўғон киши ҳайдовчини нари сурди. Кўзойнагини олиб, бурнини қоқди. Жаҳлдан товуши қалтираб кетди:\n— Ётади энди.Жин ургурлар!\nГринькани кўтариб, олиб кетишди.\nПалатада Гринькадан ташқари яна тўртта эркак бор эди. Биттаси “самолёт” билан юрар, қолганлари гипсли оёқларини юқорида осилтириб ётишар эди. Уларнинг оёқларига темир-терсаклар боғлаб қўйилганди.\nБарваста, малла, кўринишдан анқовроқ йигит ўша юра оладиган шеригидан сўради:\n— Менга қара!.. Наҳотки, одамгарчилигинг йўқ бўлса?\n— Йўқ, — дея хотиржам жавоб қилди шериги.\n— Мана сенга “эҳ”. — Шериги малланинг рўпарасида тўхтади. — Мен ечиб қўйсам, кейин ким жавоб беради?\n— Сен… Мен ҳам жавобгар бўламан. Нима зарил менга. Сабр қил! Мана шу савил менинг ҳам жонимга тегмаган деб ўйлайсанми? Жонимга теккан.\n— Сен юра оласан-ку!.. Гапингни қара.\n— Сен ҳам юриб қоларсан.\n— Нимани сўраяпсан ўзи? — деди Гринька малла йигитга. ( Гринькани шу палатага яқинда ўтказишганди).\n— Темирни ечиб қўйгин деб қўймаяпти, — тушунтирди юра оладиган касал. — Ўзидан баттар аҳмоқни қидиряпти. Шундай ётсанг, кейин туриб кетасан, агар мен ечиб қўйсам, мутлақо ўрнингдан туролмай қоласан. Ўлай агар, худди ёш болага ўхшайди.\n— Тоқатим тугади! — ингранди малла йигит. — Жинни бўпқолишим ҳеч гап эмас, йигирма икки кундан буён ғўладай ётибман. Ахир мен ғўла эмасман-ку, тўғрими? Ҳозир бақираман…\n— Бақиравер, — хотиржам деди юра оладиган шериги.\n— Сен нима, ақлдан оздингми? — сўради Гринька йигитдан.\n— Ҳамшира! — бақирди йигит.\n— Уялмайсанми, Степан? — дея дашном берди ётган касаллардан бири.- Сен бир ўзинг эмассан-ку, бу ерда.\n— Шикоят дафтарини беринглар.\n— Нима қиласан уни?\n— Нега улар бунақа… Бундан тузукроқ нарса ўйлаб топишолмаптими? Подшо замонида шунақа даволашгандир. Тўнғизга ўхшатиб осиб қўйишади…\n— Ўзинг тўнғизсан, — деди юра оладиган касал.\nПалатага ҳамшира ўрнига кўзойнакли, йўғон одам ( бензин омборидаги идорадан) кирди.\n— Салом! — хитоб қилди у Гринькани кўрибоқ. — Менга олдин сени қайсидир бошқа бўлимда ётибди дейишувди… Зўрға топдим. Ма, сенга овқат олиб келдим. Уфф! — У Гринька ётган каравот четига ўтирди. Атрофга аланглади. — Зап жойини топибсизлар-да, йигитлар!.. Қоринни қашлаб, шипга тикилиб ётаверасан.\n— Жойингизни алмаштирамизми? – маъюс таклиф қилди малла йигит.\n— Эртага алмаштирамиз.\n— Ана шу-да!.. Унда валақлашгаям ҳожат йўқ. Ақл ўргатишга устасиз ҳаммангиз.\n— Хўш, қалайсан энди? — сўради йўғон одам Гринькадан. — Дурустмисан ўзи?\n— Ҳаммаси жойида, — деди Гринька.\n— Ўзинг айт-чи, нега дарёга яқин қолганда сакрай қолмадинг?\n— Мен, ишонсанг, ўлиб қолишимга сал қолди: нақ юрагим тўхтаб қолди, тамом-вассалом. Эҳтимол, сенинг асабларинг мустаҳкамдир.\n— Мен армияда танкчи бўлганман, — Гринька мақтаниб қўйди. — Мана, қитиқлаб кўргин – парво қилмайман.Қани!\n— Ҳэҳ!.. Афанди! Хўш, машинани олиб чиқишди. Ҳамма ёғи дабдала бўпти… Қанча ётаркансан?\n— Билмадим. Мана бу оғайнимиз йигирма икки кундан бери ўз ёғига ўзи қоврилиб ётибди. Бир ойча ётсам керак.\n— Сонинг синганмиди? “Бир ойча” эмиш… Мунча чаққон бўлмасанглар!\n— Хўш, йигитларимиз сенга салом айтишди, — давом этди йўғон одам. — Ўзлари келишмоқчи эди – қўйишмас экан. Мен профташкилотчи сифатида зўрға рухсат олдим. Мана, сенга журналлар бериб юборишди… — У қўлтиғидан бир даста журнал чиқарди. — Газетадан келиб, сени суриштиришди… Биз бўлсак сени кимлигингниям билмаймиз.Йўлланмангда Малюгин, Суртайкидан деб ёзилган экан. Олдингга келамиз дейишди.\n— Ҳеч қиси йўқ, — деди Гринька ўзича мамнун бўлиб. — Мен уларга би-ир нутқ ирод қилай.\n— Нутқ? Ҳеҳ?.. Ҳай — майли, тузалиб кетгин. Қабул кунлари олдингга келиб турамиз – мен одамларга махсус тайинлаб қўяман. Яна бироз ўтирардиму, аммо мажлисга шошиб турибман. Мен ҳам нутқ сўзлашим керак. Кўнглингни чўктирма!\n— Ҳечқиси йўқ.\nПрофташкилотчи Гриньканинг қўлини сиқди, ҳамма билан хайрлашиб, чиқиб кетди.\n— Сен нима, қаҳрамонмисан? — эшик ёпилгач, малла йигит Гринькадан сўради.\nГринька анчагача индамади.\n— Сизлар ҳали ҳеч нима эшитмадингларми? — жиддий сўради у. — Радиодан эшиттиришлари керак эди.\n— Менинг наушнигим ишламаяпти. — Малла йигит тепасида осиғлиқ турган радиочани йўғон бармоқлари билан чертиб қўйди.\nГринька яна бироз индамай турди. Сўнг томдан тараша тушгандай деди:\n— Мени ахир ойга учиришди.\nҲамма ҳайратдан серрайди, малла йигит ҳатто оғзини очиб қолди.\n— Йўғ-э, наҳотки?\n— Албатта-да. Кҳм! — Гринька гўё баҳслашиб, ҳамманинг кўз олдида болтани ютиб юборган-у, ҳозир унинг ҳазм бўлишини кутиб, ( бунга заррача иккиланмай) шипга тикилиб қолди.\n— Алдаяпсан-ов? — деди секингина малла йигит.\n— Ишонмасанг ишонма, — деди Гринька. — Алдаб нима зарил менга?\n— Хўш, нима каромат кўрсатувдинг?\n— Ярмигача учиб борганимда ёқилғи тугаб қолди.Мен сакравордим.Ерга ноқулай тушиб, мана, оёғимни синдириб олдим.\nБиринчи бўлиб “самолёт”ли киши ҳушёр тортди.\n— Ўзиям роса опқочди-да! Мен бўлсам лаққа тушиб ўтирибман.\n— Масхаравоз! — деди малла йигит ҳафсаласи пир бўлиб. — Мен рост айтяпти деб ўйлабман.\n— Ичинглар куйяпти чоғи? — сўради Гринька журналларни варақларкан. — Дарвоқе, вазнсизлик ҳолатини яхши ўтказдим.Томирим бутун йўл бўйи маромида уриб турди.\n— У ёқда ҳаво йўқ бўлса, парашютда қандоғ учдинг? — сўради малла йигит.\n— Ҳавога етгунча очмадим.\n— Ҳозир олдингга келган одам ким ўзи? — сўради “самолёт”ли одам.\n— Келган одамми? — Гринька журнални варақлади. — Генерал, икки марта Совет Иттифоқи Қаҳрамони. Фақат у ўз кийимини киймаган – мумкин эмас.\n“Самолёт”ли одам қаҳ-қаҳ уриб кулди.\n— Генерал?! Хо-хо-хо!.. Мен уни биламан-ку! Ахир у бензин омборида ишлайди-ку!\n— Шунақами? — сўради Гринька.\n— Билар экансан, нега сўраб ўтирибсан?\nМалла йигит момақалдироқдай гумбурлаб кулди. Унга қараб туриб Гринька ҳам кулиб юборди. Кейин бошқалар ҳам қўшилиб кулишди. Кула-кула ётган жойларида юмалаб қолишди.\n— Вой, онагинам!.. Вой, ўлиб қоламан!.. — дея тўлғонди малла йигит.\nГринька юзини журнал билан тўсиб, овозини чиқармай хохоларди.\nПалатага дўхтир ҳовлиқиб кирди.\n— Нима гап ўзи, беморлар?\n— О-о!..О-о!.. — Малла йигит ишора қилиб Гринькани кўрсатар, тили калимага келмас эди. — Гене…хо-хо-хо!..\nКулгидан оғзининг таноби қочган дўхтир чол ҳам ҳиринглаб палатадан чиқиб кетди.\nШу пайт палатага йигирма уч ёшлардаги бир қиз кириб келди. Шим кийиб олган, малласоч, ясан-тусани жойида – чиройликкина нарса. Остонада тўхтаб, касалларга ҳайратомуз қараб қолди.\n— Салом, ўртоқлар!\nКулги аста-секин босилди.\n— Салом! — деди Гринька.\n— Ўртоқ Малюгин ким?\n— Мен, — жавоб қилди Гринька ва туришга чоғланди.\n— Ётаверинг, ётаверинг, уринманг, — хитоб қилди қиз Гриньканинг тўшагига яқинлашиб. — Мен мана шу ерга ўтира қоламан. Майлими?\n— Ё худо! — деди Гринька ва яна ётган жойида қўзғалди. Қиз оппоқ, сип-силлиқ тўшак четига ўтирди.\n— Мен шаҳар ёшлар газетасиданман. Сиз билан гаплашмоқчи эдим.\nМалла йигит кулишдан тўхтаб, гоҳ Гринькага, гоҳ қизга тикилиб қолди.\n— Гаплашсак гаплашаверамиз, — деди Гринька ва малла йигитга бир қараб қўйди.\nМалла йигитни энди ҳиқичоқ тутиб қолди.\n— Ўзингизни қандай ҳис қиляпсиз? — деб сўради қиз тиззаларига каттакон ёндафтарини ёзаркан.\n— Отдекман, — деди Гринька.\nҚиз жилмайди, Гринькага диққат билан разм солди. Гринька ҳам жилмайди ва қизга кўз қисди. Қиз кўзларини дафтарига қадади.\n— Олдин…ҳалиги… одатдаги саволлар: қаерда туғилганингиз, ёшингиз, ўқиган жойингиз…\n— Демак, гап бундай… — Гринька чекди. — Кейин мен ўзим нутқ сўзлайман. Майлими?\n— Ҳай, майли… Мен кейинроқ ёзиб олсам ҳам бўлади. Бошқа сафар.\n— Демак, гап бундай: мен Суртайкиданман, бу ердан етмиш беш километр нарида. Дарвоқе, ўзингиз қаерликсиз?\nҚиз Гринькага, бошқа касалларга қизиқсиниб қаради: ҳамма сукут сақлаб, Гринькага, қизга тикилганча қулоқ солиб туришарди. Малла йигитни ҳиқичоқ тутди.\n— Мен Ленинградданман, нима эди?\n— Биласизми, гап нимада, — Гринька сўзланди, — мен сизга шуни айтишим мумкинки..\nМалла йигит ўзини тутолмай ҳиқилларди.\n— Сув ичиб ол! — Гриньканинг жаҳли чиқди.\n— Ҳозиргина сув ичувдим,фойдаси бўлмаяпти, — деди малла йигит ҳижолат чекиб.\n— Демак, гап бундай… — давом этди Гринька сигаретасини тутатганча. — Нима ҳақда гаплашаётувдик сиз билан?\n— Қаерда ўқигансиз?\n— Мен ҳаяжонланиб кетяпман, — деди Гринька ( у фақат бешинчи синфни битирганлигини айтгиси келмасди). — Менга гапириш оғир.\n— Мана бунга сираям ақлим бовар қилмайди! — хитоб қилди қиз. — Наҳотки ёниб турган машинани ҳайдаш бундан осонроқ бўлса?\n— Биласизми… — Гринька яна тумтароқ гапира бошлади, кейин бирдан қизни ёнига имлади ва бошқалар эшитмайдиган оҳангда, ҳадди сиғиб сўради: — Нима гап ўзи, ахир? Сиз тағин буларни ёзиб юрманг. Мен нима, ростдан ҳам қаҳрамонлик кўрсатибманми? Мен қўрқяпман: ёзадиган сиз-у, кейин мен одамлар олдида уятга қоламан. “Ана, қаҳрамон кетяпти!” дейишади.\nҚиз секин кулиб қўйди. Кейин, бир муддат Гринькага қизиқсиниб қараб қолди.\n— Йўқ, ҳечқиси йўқ, мумкин.\n— Сиз турмуш қурганмисиз? — сўради у.\n— Йўқ…Буниси нимага энди?..\n— Сизга ҳаммасини ёзиб баён қилсам майлими? Сиз эртага яна бир келинг, шунда ўзингизга бераман. Ёнимда биров ҳиқиллаб турса ҳеч нима қилолмайман.\n— Мен нима, айбдорманми энди? — деди малла йигит ва яна ҳиқичоғи тутиб ҳиқ деб қўйди.\nГриньканинг таклифидан қизнинг боши қотди.\n— Биласизми… мен бу материални шу бугун топширишим керак. Эртага эса жўнаб кетаман. Ҳайронман, нима қилсак экан. Сиз қисқача гапириб бера қолинг. Демак, ўзингиз Суртайкидансиз. Шундайми?\n— Шундай. — Гринька ҳафсаласи пир бўлди.\n— Сиз, илтимос, мендан хафа бўлманг, мен ҳам хизматдаман ахир.\n— Мен тушунаман.\n— Қаерда, Суртайкидами?\n— Нечанчи синфни битиргансиз?\nГринька қизга жиддий тикилди.\n— Бешинчи синфни, олтинчисига тиш ўтмаган. Уйланмаганман. Судлан¬маганман. Етарлими?\n— Онам бор.\n— Нима иш қиладилар?\n— Хизмат қилганмисиз?\n— Қилганман. Танк қўшинларида.\n— Ёниб турган машинага ўзингизни уришга сизни нима мажбур қилди?\nҚиз Гринькага тикилиб қолди.\n— Албатта-да. Мен ахир портлаб кетишим мумкин эди, — изоҳ берди Гринька.\nҚиз ўйланиб қолди.\n— Майли, мен эртага олдингизга келаман, — деди қиз. — Фақат мен билолмадим… Эртага қабул куними?\n— Қабул куни жума, — деди малла йигит.\n— Ўзимиз йўлини топамиз! — Гринька дадил сўз қотди. — Дўхтиримиз яхши чол, сўрасам йўқ демайди. А, лаббай? Сени тоби қочиб қолибди десак бюллетен ҳам ёзиб бераверади.\n— Келаман. — Қиз жилмайиб қўйди. — Албатта, келаман. Бирон нарса олиб келайми?\n— Ҳеч нарса керак эмас. Бу ерда яхши боқишади, — гап қистирди малла йигит. — Мана, гавдамни кўринг, ҳатто менга ҳам етиб ортяпти.\n— Мен биронта қизиқроқ китоб олиб келарман.\n— Китоб бўлса – майли, айни муддао. Севги ҳақида бўлса яна соз.\n— Яхши. Демак, ўзингизни машинага уришга сизни нима мажбур қилди ўзи?\nГринька изтироб билан ўйланиб қолди.\n— Билмайман, — деди у. Қизга гуноҳкорона тикилди: — Ўзингиз бир нима деб ёзиб қўя қолинг, йўлини биласиз-ку. Биронта ҳалиги… — Гринька панжа¬ларини ёзиб айлантирди.\n— Сиз, ҳойнаҳой, мабодо бочка портлаб кетгудай бўлса, ёнғин бошқа цистерналарга ҳам тарқаб кетишини ўйлаган бўлсангиз керак. Шундайми?\nҚиз ёзиб қўйди.\n— Ахир сен эртага жўнаб кетмоқчи эдинг-ку. Қандоғ келасан? — тўсатдан сўраб қолди Гринька.\n— Мен бир иложини қиларман.\nПалатага дўхтир кириб келди.\n— Яхши қиз, қанча вақтга рухсат олувдингиз?\n— Бўлди, дўхтир, чиқяпман. Яна иккита савол… Исмингиз Григориймиди?\n— Малюгин Григорий Степанович… — Гринька қизнинг қўлидан ушлаб, кўзларига тик боқди. — Келгин, хўпми?\n— Келаман. — Қиз далда бергандек жилмайди. Дўхтирга бир қараб қўйгач, Гринькага энгашиб шипшиди: — Фақат дўхтирдан бюллетен сўрашнинг ҳожати йўқ. Хўпми?\n— Хўп. — Гринька қизга меҳр билан қаради.\n— Хайр. Тузалиб қолинг. Хайр, ўртоқлар!\nДўхтир Гриньканинг ёнига келди:\n— Аҳволлар қалай, қаҳрамон?\n— Ҳаммаси зўр!\n— Қани, оёғингни кўрсат-чи?\n— Дўхтир, эртага ҳалиги қиз кела қолсин, — илтимос қилди Гринька.\n— Ким? — сўради дўхтир.— Мухбир қизми? Келса келаверсин. Нима, яхши кўриб қолдингми?\n— Мен эмас, унинг ўзи.\nҲазилкаш дўхтир яна қиқирлади:\n— Ўҳў… Унақа бўлса майли, келаверсин. Анча шўх йигит кўринасан.\nУ Гриньканинг оёғини кўргач, бошқа палатага ўтиб кетди.\n— Уни ҳали келади деб ўйлайсанми? — деб сўради малла йигит.\n— Келади, — деди ишонч билан Гринька. — Орқамдан бундан ҳам зўрлари югурган.\n— Биламан бунақа мухбирларни. Улар ишини битирволса бўлди. Ўтган йилги йиғим-теримда мен кўп ўрувдим, — гап бошлади малла йигит. — Ана шунда менинг олдимга ҳам мухбир юборишувди.Мен унга уч соат ўз ҳаётимни гапириб бердим. У бўлса менга яримта қуйиб беришгаям ярамади. “Мен умуман ичмайман, унақа-мунақа” дея ғингший бошлади.\nГринька шипга тикилиб ётар, малла йигитни эшитмас эди. Ниманидир ўйларди.Кейин деворга ўгирилиб, кўзларини юмди.\n— Менга қара, оғайни! — чақирди малла йигит.\n— Ухлаяпти, — деди “самолёт”ли киши. — Уйғотма, кераги йўқ. У чиндан ҳам бир иш кўрсатган.\n— Чакана боламас, — мақтаб қўйди малла йигит. — Армияда шунақалар билан хизмат қилишнинг гашти бор.\nГринька узоқ вақт ҳар турли қаҳрамонликлар ҳақидаги гурунгни эшитиб ётиб, охири чинакамига ухлаб қолди.\nУ шундай бир туш кўрди.\nГўё у нотаниш бир уйда – ясанган, хром этик, духоба шим кийган, даврага чиқаркан, қўл кўтариб дермиш:\nГринька армияда хизмат қилиб юрганида уч йилгача оҳангдор вальсни ўрганмоқчи бўлиб уринган, барибир ўрганолмаган – қўлидан келмаган эди.\nМана энди, у гўё давра айланиб, айланганда ҳам қойилмақом қилиб ўйнайдики, ўзининг ҳам юраги ҳаприқиб кетади. У мухбир қизнинг ўзига тикилиб турганиниям сезиб туради.Гринька қизни кўрмас,унинг одамлар орасида ўзига қараб турганини билар, ҳис қилар эди. Кимдир исмини айтиб чақирганида уйғониб кетади.\nГринька кўзларини очди – онаси каравотда ўтириб, кичкина рўмолининг учи билан кўз ёшларини артарди.\n— Бу ерга қандоғ кепқолдингиз? — Гринька ҳайрон бўлди.\n— Менга… қишлоқ советида айтишди.Нима фалокат бўлди, ўғлим?\n— Ҳечқиси йўқ, йиғламанг. Тузалиб кетади.\n— Сен тентак ҳар доим ўзингни ўтга-чўққа уриб юрасан. Биронтаси ўрнидан силжимаганди-ру…\n— Ана, холос — секин гапни бўлди Гринька. — Бошланди тағин.\nОна ерда ётган халтачага қўл чўзди.\n— Сенга ул-бул олиб келувдим… Лоақал энди тузукроқ овқатлангин. Э худо, бу не кўргулик! Ҳар қадамда бир ишкал. — Кейин она бошқа касалларга қаради, ўғлига энгашиб, секингина сўради: — Пул-мул беришмадими?\nГриньканинг пешонаси тиришди, у ҳам шерикларига бир қараб олгач, секин деди:\n— Бу нима деганингиз? Эсингиз жойидами ўзи?..\n— Ётишингни бил… эси бор одам! — ранжиди она. Яна халтасини ковлаштириб, егуликларни ола бошлади. — Уйимиз нурай деб турган бўлса…\nЭртаси куни Гринькага у ҳақда ихчам бир мақола босилган газетани келтиришди. Унда Гринька ҳаётини хавф остида қолдириб давлат мулкини сақлаб қолгани ҳикоя қилинганди. Мақолага “Жасорат” деб сарлавҳа қўйилганди. Муаллифи: “А.Сильченко”. Гринька газетани ўқиб чиқиб, ёстиғининг остига яшириб қўйди.\n— Гап бунда эмас, ахир, — дея ғудранди у.\nСильченкодан эса дом-дарак бўлмади. Гринька уни икки кун кутди, сўнг келишига кўзи етмай қолди.\n— Олифталарни жиним суймайди, — деди Гринька малла йигитга.\nМалла бўлса ўлганнинг устига тепган қилди:\n— Уларни кўргани кўзим йўқ.\nГринька қутисидан бир варақ қоғоз олиб, шеригидан сўради:\n— Шеърни яхши кўрасанми?\n— Йўқ, — тан олди у.\n— Яхши кўриш керак, — маслаҳат берди Гринька. — Мана эшит:\nОрзу қилганмидим ҳаётда сира\nШеър ёзмоғу шоир бўлмоқни,\nЙигирма беш йил илҳом қидирдим,\nМана энди мисралар битдим.\nМалла йигит хўмрайиб тинглади.\n— Хўш, қалай? — сўради Гринька.\n— Дуруст, — мақтаб қўйди у. — Бу кимга тегишли?\nГринка бу гапга индамади. Қоғозни қути устига қўйиб, қаламни олди ва шипга тикилиб қолди.\n— Достон ёзаман, — деди у. — Ўз ҳаётим ҳақида. Барибир, бошқа қиладиган иш йўқ.\n← Аввалги Аввалги Баҳлул ҳақида ривоятлар\nКейинги → Кейинги: Маори мақоллари (43 та)


Ортиқхўжаев ҳоким бўлмаса нима бўлади? – Яхши бўлади | Qalampir.uz\nИнтервью\t15 Январь 16:05 82241\n13 январь куни 6-чақириқ Халқ депутатлари Тошкент шаҳар Кенгашининг биринчи сессиясида Тошкент шаҳар ҳокими қайта муддатга тасдиқланди. Биз ушбу сессияда эълон қилинган танаффус вақтида пойтахтнинг машҳур тадбиркорларидан бири, “Murad buildings” асосчиси Мурод Назаров билан суҳбатлашдик. Янги депутатлардан саналмиш бу бизнесмен билан суҳбатимиз қисқа ва қизиқ бўлди.\n– Тошкент шаҳар кенгаши депутатларининг биринчи сессияси бўлиб ўтмоқда. Шаҳар ҳокими масаласи муҳокама қилинмоқда. Таассуротлар қандай?\n– Мен биринчи марта бундай жойдаман. Кўрамиз энди. Янгиларданман. Кўп яхши инсонларни кўрдим. Шундай инсонлар депутат бўлганидан хурсандман. Асосан ёшларни кўрдим. Ўз соҳасининг кучли вакилларини кўрдим. Иш фаолиятини кўрамиз энди. Мен тўғриси, нима бўларкин деб кўриб ўрганиб ўтирибман. Тушимда ҳам кўрмаган нарсалар бўлиб кетди. Қўлимиздан келганича ҳаракат қиламиз. “Тема”га кирволайлик.\n– Биринчи таассурот қанақа бўлди? Масала қўйиляпти, овоз бериляпти. Кимдир тушуниб, кимдир тушунмай овоз бераётганга ўхшайди.\n– Қўл кўтариш тартибини йўқ қилинса бўларди. Шуни сал ўзгартирса бўларди. Бу ерда норози бўлганлар ҳам қўрққанидан қўл кўтариб турган бўлиши мумкин. Шуни махфий овоз бериш тарзида қилса ҳам бўлади. Менга шунақа туюлдики, овозга қўйиб дарров “ҳа, ҳамма рози. Қаршилар йўқ” деб тез ўтиб кетиляпти... Демократия бўлганидан кейин шу нарсаларни устида ишлаш керак, менимча.\n– Айни вақтда шаҳар ҳокими масаласи муҳокама қилинмоқда. Агар маъқулланмаса нима бўлади?\n– Яхши бўлади. Ҳозир овоз беришга кирамиз. Жаҳонгир Обидовичнинг ўзидан ҳам сўрадим. “Ўзингиз ишлашни хоҳлайсизми?” деб. “Ҳа энди, сизлар сайласангиз...” деганди, “йўқ, биз овоз берсак ҳам, ўзингиз розимисиз?” деб сўрадим. Чунки, таги тадбиркор одам-ку. Балки тадбиркорлик билан кўпроқ фойда келтирар... Лекин айтганимдек, ўзидан сўрадим. Биз хоҳлашимиздан олдин, у кишининг ўзи ҳам хоҳлаши керак. Ҳоким сифатида бундай ҳокимлар жуда кам. Ҳақиқатан юрт учун, шаҳар учун кўп ишлар қиляпти. Лекин ўзлари ҳам рози бўлиши керак. Тадбиркор сифатида бундан ҳам кўп фойдалари тегиши мумкин.\n– Агар ҳозир муҳокамадан ўтмай қолса, нима бўлади?\n– Ўтмай қолса, ундан ҳам яхши нарса бўлади. Биринчидан, анча-мунча ишни йўлга қўйиб қўйган. Балки ундан ҳам яхшироқ номзод ҳам бўлиши мумкин. У киши ҳозир шаҳарни безатмоқда. Лекин буни ҳокимиятнинг ўзи қилиши шарт эмас. Тизимни яратиш керак. Ўйин қоидаларини жойига қўйиш керак. Имкониятни ҳаммага адолатли равишда ишлашини таъминлаб бериши керак. Шаҳардаги тадбиркорларнинг кўпчилигини, минглаб тадбиркорларнинг ҳамкорлигида ҳам кўп ўзгаришлар қилса бўлади. Бунинг учун тизимни яратиш керак. Агар у кишининг номзоди ўтмай қолса, ундан ҳам яхши номзод бўлар, балки.\n– Ичкаридаги муҳокама қанақа бўлди? Кўнглингиз тўлдими?\n– Бизнинг партияда (ЎзЛиДеп) тортишувлар бўлмади. Чунки ҳоким номзоди бизнинг партиядан берилган. Бошқа ҳамма қўллаб-қувватласа ва буни уларнинг ўзлари хоҳласа, кейин фойда келтиради. Мажбурлаб бўлиб қолмасин дейман-да. Ҳар тарафлама мотивация бўлиши керак. Бу одам шаҳарда ишлаб кўп нарсаларни кўрди. Тадбиркор сифатида, инсон сифатида бу одамга шубҳа йўқ.\n– Сизнинг ўзингизда ҳам сиёсий амбициялар борми?\n– Умуман йўқ. Ҳаттоки, депутат бўлишни тушимда ҳам кўрмаганман. Менинг ҳаётий аниқ мақсад-режаларим бор. Қаёққа қараб интилаётанимни аниқ биламан. Бунинг орасида умуман сиёсат йўқ. Тушунмайман ҳам сиёсатни. Ўқимайман, қизиқмайман ҳам. Мақсадим тадбиркорлик ҳам эмас. Менинг йўлим сал бошқачароқ. Тадбиркорлик ҳаётий мақсадимга ёрдам беради. Менинг мақсадим – илм. Мақсадим – ватандошларимизнинг онггини, тафаккурини кўтарилишига ҳисса қўшиш. Тадбиркорлик орқали бу нарсани амалга ошириш имкони кўпроқ. Чунки ҳамма нарсага тажриба керак, пул керак. Ҳамма нарсага имконият керак. Тадбиркорлик бу орзуларимни амалга оширишга ёрдам беряпти. Сиёсат эса аксинча, ўзимнинг ҳаётий йўлимдан чалғитади. Шунинг учун, сиёсий амбиция умуман йўқ.\nМурод Назаров Ортиқхўжаев\n01 Август 23:37 43146\n01 Август 09:46 38559\n01 Август 14:53 34360\n01 Август 18:59 32631\n03 Август 12:54 30443


Самарқандда 15 киши заҳарланиши бўйича тафсилотлар очиқланди | Qalampir.uz\nСамарқандда 15 киши заҳарланиши бўйича тафсилотлар очиқланди\nЖамият\t08 Октябрь 18:14 7686\nАввалроқ, Самарқандда 15 киши товуқдан тайёрлангана кабобни истеъмол қилгач, заҳарлангани ҳақида хабар берган эдик.\nЎзбекистон Республикаси Соғлиқни сақлаш вазирлиги Санитария-эпидемиологик осойишталик ва жамоат саломатлиги хизмати мазкур ҳодиса юзасидан расмий маълумот берди.\nСанитария-эпидемиологик осойишталик хизмати томонидан ўтказилган эпидемиологик текширув натижасида аниқланишича, шу йилнинг 4 октябрь куни соат 20:00 ларда Самарқанд шаҳар, Зиёкорлар кўчаси 16-хонадонда шу ҳовлида боқилган товуқ гўштидан сихли кабоб тайёрланган. Уни 10 нафар оила аъзолари ва 5 нафар шу хонадонда қурилиш олиб бораётган ишчилар истеъмол қилишган.\nОрадан 3 соат ўтиб, уларда бош оғриғи, кўнгил айниш, қайд қилиш, хансираш, ҳаво етишмаслиги каби клиник белгилар қайд этилиб, бироздан сўнг ўзларини ёмон ҳис қилишгач, тез тиббий ёрдамга қўнғироқ қилишган.\nШундан сўнг Республика шошилинч тез ёрдам илмий марказининг Самарқанд вилояти филиалига мурожаат қилган 15 нафар фуқарога “метгемоглобин ҳосил қилувчи бирикмалардан заҳарланиш” ташхиси қўйилган ва тиббий ёрдам кўрсатилган. Эпидемиологик суриштирувлар ва зарур профилактик тадбирлар ўтказилган.\nКасаллик қайд этилган хонадонда ўтказилган текширув давомида истеъмол қилинган маҳсулотлардан лаборатория таҳлилига намуналар олинган. Натижада овқатда ишлатилган туз маҳсулоти хонадон эгаси томонидан олиб келиниб алоҳида селофан идишда сақланган натрий нитрат моддаси эканлиги тасдиқлаган.\nЎтказилган даво муолажларидан сўнг клиник белгилар йўқолган, беморларнинг аҳволи яхшиланган ва уйларига жавоб берилган.\n30 Ноябрь 18:33 30984\n30 Ноябрь 09:25 27428\n30 Ноябрь 21:20 24727\n30 Ноябрь 12:20 24692\n01 Декабрь 12:05 20034


Ягона интерактив давлат хизматлари порталида пенсия ва нафақа олувчилар учун интерактив хизматлар ишга туширилди - Халқ сўзи\nЯгона интерактив давлат хизматлари порталида пенсия ва нафақа олувчилар учун интерактив хизматлар ишга туширилди\n18:12 28 Август 2018 Жамият\nЯгона интерактив давлат хизматлари порталида “Фуқаронинг пенсия ва нафақа олувчилар рўйхатида мавжуд ёки мавжуд эмаслиги тўғрисида маълумотнома олиш” ва “Фарзанд туғилганда бериладиган бир марталик нафақа пулини олиш” хизматлари йўлга қўйилди. Бу ҳақида Norma.uz хабар берди.\n“Фуқаронинг пенсия ва нафақа олувчилар рўйхатида мавжуд ёки мавжуд эмаслиги тўғрисида маълумотнома олиш” хизмати ёрдамида тегишли ҳужжат олиш учун буюртманома расмийлаштирилади.\n“Фарзанд туғилганда бериладиган бир марталик нафақа пулини олиш” хизматидан фойдаланиб, тегишли нафақа олиш учун ариза бериш мумкин.\nЭслатиб ўтамиз, бола туғилганда бир йўла бериладиган нафақа ЭКИҲнинг икки баравари миқдорида тўланади. Иш ҳақига туман коэффициентлари белгиланган жойларда нафақа миқдори ушбу коэффициентни ҳисобга олган ҳолда белгиланади. Ишламайдиган ва таълим олмайдиган ота-оналарга нафақа бюджетдан ташқари Пенсия жамғармасининг туман (шаҳар) бўлимлари томонидан, бошқаларга — иш ёки ўқиш жойида тайинланади ва тўланади.\nИккала хизмат бепул асосда кўрсатилади.


Калифорниялик қиз 88 килога озди ва таниб бўлмас даражада ўзгариб кетди (фото) - Zamin.uz\nАҚШнинг Калифорния штатида яшовчи қиз 88 килограмм вазн ташлади. Бундан аввал шифокор уни қандли диабет касаллигининг бошланиши ҳақида огоҳлантирган. Бу ҳақда Daily Star хабар берди.\n23 ёшли Теннен Ордунев болалигидан буён ортиқча вазндан азият чекиб, турли хил парҳезларни амалда қўллаб кўрган. Мактабни тамомлагач, фастфуд егуликларини истеъмол қилиш ортидан янада вазни ортиб кетади. «Менинг дўстларим кам эди, шунинг учун овқат ейиш билан ўзимни овунтирардим», – дейди Ордунев. Унинг вазни энг чўққига чиққанда 152 килони ташкил этди.\nШунингдек, Ордунев юқори қон босимидан ҳам азият чекарди. 2017 йилда бир шифокор унда тез орада қандли диабет касаллиги ҳам бошланишини айтади. Шундан сўнг у озишга қатъий қарор қилди ва ошқозонини жарроҳлик амалиёти ёрдамида кичрайтирди. Натижада Ордунев 88 килограмм вазн йўқотишга муваффақ бўлди. Сўнгра у эски фотосуратлардаги каби ҳолат ва кийимда, фақатгина янги вазн билан суратга тушди. У таниб бўлмас даражада ўзгариб кетганди.\n«Мен ҳеч қачон у кунларга қайтишни хоҳламайман, сабаби жуда бахтсиз ва носоғлом эдим», – дейди Ордунев. – Жарроҳлик амалиёти ҳаётимни сақлашга ёрдам берди. Ҳозир мен умуман бошқа инсонман. Умид қиламанки, ушбу ҳикоям кимгадир ёрдам беради ва вазн камайтиришга қадам ташлайди. Гарчи дастлаб қийин бўлса-да, лекин бундай натижага арзийди».\nУнинг таъкидлашича, ўзини тамоман бошқа инсондек ҳис қилмоқда ва бошқаларнинг ҳам ҳаётини яхши томонга ўзгартиришга ёрдам беришни истайди.\n2-08-2020, 09:36, Дунё\n2-03-2020, 18:15, Дунё


Дарахт ва буталарни ноқонуний кесган энг кам ойлик иш ҳақининг 300 баробари миқдорида жарима тўлаши мумкин » Muzlik.uz - O‘zbekiston yangiliklari\nСенатнинг йигирма учинчи ялпи мажлиси давом этмоқда. Сенаторлар Ўзбекистон Республикаси Экология ва атроф-муҳитни муҳофаза қилиш давлат қўмитаси раисининг ҳамда бошқа манфаатдор вазирлик ва идоралар, шунингдек, маҳаллий давлат ҳокимияти органлари раҳбарларининг мамлакатда дарахт ва буталарни кесишда қонун ҳужжатларига риоя этилиши ҳолати тўғрисидаги ахбороти эшитилди. Бу ҳақда ЎзА хабар берди . Айни пайтда дарахтларни ноқонуний кесиш билан боғлиқ 3 мингдан ортиқ ҳуқуқбузарлик аниқланган бўлиб, салбий кўрсаткич ўтган йилнинг шу даврига нисбатан 66 фоизга ортган. Ҳуқуқбузарларга нисбатан жами 4 миллиард 524 млн. сўм миқдорида жарима қўлланилган ва зарар ўрнини қоплаш белгиланган бўлса-да, 1 минг 800 дан зиёд маъмурий иш юзасидан 3 миллиард 72 млн. сўм маблағ ҳанузгача ундирилмаган. "Газета.uz"да реклама Мисол учун, Тошкент вилояти Юқоричирчиқ тумани «Ийк-ота» МФЙ, Тошкент-Ғазалкент-Чорбоғ йўлида 155 туп дарахт қонунга зид равишда йўл ташкилоти томонидан кестирилган ва табиатга 455 миллион сўмдан ортиқ зарар етказилган. Бу каби салбий ҳолатлар аҳолининг экологик-ҳуқуқий маданияти даражасининг пастлиги, айрим фуқаролар (браконьерлар)нинг ўз манфаати ва эҳтиёжлари йўлида ўсимлик дунёси объектларидан қонунга хилоф тартибда фойдаланиши оқибатида юзага келган. Яқинда ижтимоий тармоқлар орқали пойтахтнинг айрим ҳудудларида дарахт ва буталарни кесиш билан боғлиқ ачинарли ҳолатлар таъсирчан тарзда кенг ёритилди. Амалдаги қонун ҳужжатларига асосан Экология ва атроф-муҳитни муҳофаза қилиш давлат қўмитаси дарахт ва буталарни кесиш бўйича рухсатномалар реестрини юритиши ва уни ўз расмий веб-сайтларига жойлаштириши белгиланган. Бироқ, бу тартиб ҳанузгача мутасадди идораларнинг иш фаолиятида жорий этилмаган. Шу билан бирга, Экология ва атроф-муҳитни муҳофаза қилиш давлат қўмитаси Ўрмон хўжалиги давлат қўмитаси ҳамда Фанлар академияси билан биргаликда 2019 йил 1 мартгача дарахтларни хатловдан ўтказиш бўйича методик қўлланмани ишлаб чиқиши белгиланган бўлса-да, мазкур ҳужжат ҳанузгача ишлаб чиқилмаган. Сенат раисининг таъкидлашича, дарахт ва буталарни ноқонуний кесиш билан боғлиқ ҳолатларни фақатгина оммавий ахборот воситалари ходимлари, блогерлар ёки ижтимоий тармоқларда фаол фуқаролар кўтармоқда. Бу бўйича Экологик партиянинг ташаббуси кўринмаяпти. Улар бу борада фаол бўлиши керак. Экология ва атроф-муҳитни муҳофаза қилиш давлат қўмитаси айнан Экологик партия билан ҳамкорлигини кучайтириши лозим. Юқоридаги каби камчиликларни бартараф этиш мақсадида «Табиатни муҳофаза қилиш тўғрисида"ги, «Ўрмон тўғрисида"ги ва «Ўсимлик дунёсини муҳофаза қилиш ва ундан фойдаланиш тўғрисида"ги қонунларнинг ижросини таъминлашдаги камчиликларни бартараф этиш ва мазкур соҳадаги мутасадди мансабдор шахсларнинг масъулиятини ошириш юзасидан таъсирчан чоралар кўриш, дарахтларни турли зараркунанда ва касалликларга қарши фитопатологик ўрганиш натижалари бўйича уларга қарши курашиш юзасидан фаолият самарадорлигини ошириш таклиф этилмоқда. Шунингдек, дарахт ва буталарни ноқонуний кесиш билан боғлиқ ҳуқуқбузарликлар юзасидан жазо чораларини кучайтириш, шу жумладан Ўзбекистон Республикасининг Маъмурий жавобгарлик тўғридаги ҳамда Жиноят кодексига тегишли ўзгартиш ва қўшимчалар киритиш таклиф қилинди.


Божхоначилар жами 1,1 миллиард сўмлик дори воситаларининг ноқонуний сотувига чек қўйишди\nДавлат божхона қўмитаси Контрабандага қарши курашиш ва божхона аудити бош бошқармаси ходимлари Тошкент шаҳрида дори воситаларининг ноқонуний айланмасига қарши тезкор тадбир ўтказишди.\nДавлат божхона қўмитаси матбуот хизмати Kun.uz’га хабар беришича, ўтказилган тезкор тадбир давомида фуқаро Л.Ҳ. умумий қиймати 54,8 миллион сўмлик 783 қути «Азалептол Клозапин» дори воситаларининг ноқонуний савдоси билан шуғулланаётган вақтида тўхтатиб қолинди.\nШундан сўнг, тезкор тадбир ҳуқуқни муҳофаза қилувчи бошқа органлар билан ҳамкорликда Термиз шаҳрида давом эттирилиб, тадбир давомида фуқаро Х.Х. умумий қиймати 46,8 миллион сўмлик 810 қути «Азалептол Клозапин» номли дори воситаларини ноқонуний тарзда пуллаётган вақтида ашёвий далиллар билан қўлга олинди.\nШундан сўнг фуқаро Х.Х.нинг яшаш хонадони ҳам холислар иштирокида кўздан кечирилган.\nНатижада, ушбу шахс ўз хонадонида умумий қиймати 998,2 миллион сўмлик сифати кафолатланмаган дори воситаларини сақлаб келаётгани аниқланган.\nЯна бир ҳолатда ўтказилган тезкор тадбирлар давомида сифати кафолатланмаган 1500 қути «Амбробене» ва 300 қути «Хилак Форте» дори воситаларини фуқаро Ш.Ш. 53,4 миллион сўмга ноқонуний тарзда шартли харидорга сотаётган вақтида қўлга олинган.\nТезкор тадбир давомида жами 1,1 миллиард сўмлик дори воситалари ва тиббий буюмлар қонунбузардан ашёвий далил сифатида олиб қўйилган.\n«Ҳозирда юқоридаги ҳолат юзасидан божхона органлари томонидан суриштирув ҳаракатлари давом эттирилмоқда», дейилади қўмита хабарида.\nДавлат божхона қўмитасига қўшимча вазифалар юкланди\nБожхоначилар 28 минг дона психотроп дори воситаларининг ноқонуний айланмасига чек қўйишди\n«Ҳатто марҳумлар номига ҳам жўнатмалар келади» – Божхона қўмитаси расмийси


Ҳазрат Алишер Навоий рўза хусусида нима деган? - Darakchi\nМУТОЛАА 18.04.2022, 12:06\nЭрур тўртунчиси исломнинг савм,\nЧу рўза фарз бўлди йилда бир ой,\nШарҳ: тақво билан кун ўтказувчи кимса учун Исломнинг тўртинчи рукни рўзадир. Бир йилда бир ой рўза тутиш фарздир. Уни бажариш учун инсон ўз нафсини қўлга олиши керак бўлади. Шуни билки, тонг отганидан то шом киргунича, ейиш, ичиш ва жинсий яқинликдан узоқ бўлиш керак.\nНавофилда вале ниятни қилмоқ,\nСанга жоиздурур туштин бурунроқ.\nШарҳ: рўзадан аввал ният қилиш фарздир. Лекин имкон даражасида тушдан аввлроқ ният қилиш маъқул саналади.\nШарҳ: агар чивин ёки пашшадек нарсалар томоққа кирса рўза бузилмайди.\nТегурса, тил учун, эрмас анга бок.\nШарҳ: ақли комил кишилар туз ёки сиркани тил учи билан татиб кўрсалар, бунинг зиёни йўқ.\nШарҳ: яна ҳижома қилдирса, яъни қон олдирса, бу ҳам рўзага зиён етказмайди.\nРаводур гар, яна йўқтур ғизоси.\nВале билмак керактур они макруҳ,\nШарҳ: шунингдек ,она ўз боласига нон чайнаб берса, ўзи ютиб юбормаса, бу ҳам рўзани синдирмайди. Лекин бу макруҳ саналади. Имкон қадар макруҳ амалларга йўл бермаган яхшироқдир.\nУнутиб гар есанг, ичсанг, эмас ғам,\nШарҳ: билмасдан еб-ичиб қўйса, кейин рўзани давом эттириб кетаверса, бунда ҳам рўзага зарар етмайди.\nШунингдек ҳазрат Навоий рўзанинг кафортига ҳам алоҳида тўхталиб ўтганлар:\nКафорат олтмиш мискинга итъом,\nШарҳ: агар қасдан кимдир таомланиб, шаҳватини қондириб, рўзани бузса, (бир кун учун) олтмиш нафар мискинни тўйдириши ёки олтмиш кун рўза тутиши керак бўлади.\nШарҳ: шу тариқа рўза тутилмай қолган кунларнинг ўрнини тўлдириш мумкин. Акс ҳолда рўза мукаммал бўлмайди. Ё бўлмаса бир банданинг кўнглини шод қилиб, уни қулликдан қутқариш керак бўлади. Валлоҳу аълам!\n"Даракчи" газетаси, 2022 йил 14 апрель, 15-сон


16:00 / 04.02.2020 2979 pdf Ўқиш режими + -\nМутахассис уламоларимиз, Қуръони Каримнинг «етти ҳарф»да нозил бўлиши Қуръони Каримнинг баъзи сўз ва ҳарфларини талаффуз қилишда ижозат берилган етти тур хилма-хилликдир, дейдилар.\n1. Исмларни бирлик ва кўпликда, музаккар ва муаннасликда турлича талаффуз қилишга берилган ижозат.\nМисол учун, Муъминун сурасининг 8-оятида:\n«Улар омонатларига ва аҳдларига риоя қилгувчилардир», дейилган.\n«لِأَمَانَاتِهِمْ» калимаси кўплик сийғасида бўлиб, у «لِأَمَانَتِهِمْ» каби бирликда ҳам қироат қилинади. Маълумки, усмоний мусҳафларда «لأمنتهم» тарзида, сукунли алифдан холи шаклда ёзилган. Ушбу бир кўринишдаги сўзни икки хил қироат қилиш мумкин. Чунки бирликда жинсни қасд қилинади, жинсда эса кўплик маъноси бор. Жамда бирликни чуқурлаштириш бор, чуқурлаштиришда эса жинснинг маъноси бор. Шундай экан, «لِأَمَانَتِهِمْ»га риоя қилиш худди «لِأَمَانَاتِهِمْ»га риоя қилишдекдир. Бу эса бутун нарсани ҳам, унинг жузларини ҳам ўз ичига олади. Ушбу икки қироатда ҳам «عَهْد» калимаси бирликда келган.\nЖинс ёки жамоатни қасд қилиш учун мозий ва музориъ феъллар ҳам турли қироатда турли бўлиб келади. Мисол учун, Бақара сурасида келган\nжумласидаги «تَشَابَهَ» мозий-музаккар феъл бошқа қироатда «تَتَشَابَهُ» бўлиб, музориъ ва муаннас ўқилган.\n2. Араб тили қоидаси доирасида эъроби, яъни ҳаракатлари турлича бўлиши мумкин бўлган жойларда турлича талаффуз қилишга берилган рухсат.\nБунда маънонинг ўзгариши ёки ўзгармаслиги баробардир. Маъно ўзгаришига Бақара сурасининг 37-оятини мисол қилиш мумкин:\n«Бас, Одам Роббидан сўзларни қабул қилиб олди…»\nУшбу оятдаги «Адам» калимаси насб (фатҳали) ҳолатида, «калимат» лафзи эса рафъ (заммали) ҳолатида ҳам ўқилади.\n«فَتَلَقَّى آدَمَ مِنْ رَبِّهِ كَلِمَاتٌ» – «Бас, сўзлар Одамни Роббидан қабул қилиб олди».\nБақара сурасининг 282-ояти маънонинг ўзгармаслигига мисол бўлади:\nﯬ ﯭ ﯮ ﯯ ﯰﯱ\n«…ёзувчи ҳам, гувоҳ ҳам зарар тортмасин».\nкалимаси рафъ ҳолда «لَا يُضَارُّ» деб ҳам ўқилади. Унда маъно «…ёзувчи ҳам, гувоҳ ҳам зарар тортмайди» бўлади, яъни маъно ўзгармайди.\n3. Ҳарфлардаги ихтилофлар.\nБуларда баъзан сурат ўзгармай, фарқ нуқталарнинг ўзида бўлиб, калиманинг маъноси ўзгаради. Мисол: «يَعْلَمُونَ» ва «تَعْلَمُونَ» каби. Баъзан эса сурат ўзгариб, маънолар ўзгармайди. Мисол: «الصِّرَاطِ» ва «السِرَاطِ» ҳамда «الْمُصَيْطِرُونَ» ва «الْمسَيْطِرُونَ» каби. Дарҳақиқат, мусҳафларда асли «син» ҳарфидан бадал қилиб, «сод» ҳарфи ёзилган. Мусҳафнинг расмида «сод»нинг қироати таҳқиқий, «син»нинг қироати эса тақдирий ҳолда келтирилган.\n11:09 / 04.02.2020 1240\n13:37 / 04.02.2020 1827\n1141 13:20 / 17.11.2020\n2444 05:00 / 23.01.2017\n3164 14:59 / 26.02.2018


ЎзА - Ҳашарда ёшу қари фаол иштирок этмоқда\nҲашарда ёшу қари фаол иштирок этмоқда\n11.03.2017 13:10 Чоп этиш версияси\nНаврўз байрами олдидан ташкил этилган умумхалқ хайрия ҳашари Фарғона вилоятида ҳам уюшқоқлик билан ўтмоқда.\nХалқимизга хос саранжом-саришталик, ободлик белгиси ҳисобланган мазкур тадбир эрта тонгдан барча ҳудудларда бошланиб, маҳалла, ташкилот ва корхона ҳудудлари, ариқ-зовурлар, кўча ва хиёбонлар, муқаддас қадамжо ва қабристонларда тозалаш, ободонлаштириш ишлари амалга оширилмоқда.\nКуннинг биринчи ярмида олинган маълумотларга кўра, вилоят бўйича ҳашарда 1 миллион 300 мингдан зиёд аҳоли қатнашмоқда. Эрталабдан буён 1 минг 52 гектар майдон ободонлаштирилиб, кўплаб маиший ва қурилиш чиқиндилари чиқарилди. 900 дан ортиқ қабристон ва 100 зиёратгоҳ ободонлаштирилди.\nДанғара тумани “Санам” қишлоқ фуқаролар йиғинида 25 мингдан зиёд аҳоли истиқомат қилади. Бу ерда маҳаллалар ўртасида “Энг обод хонадон”, “Гулзор ҳовли” кўрик-танловлари, ҳудуддаги мактаб ва мактабгача таълим муассасаларида “Қушлар байрами”, “Гуллар байрами” тадбирларини ўтказиш яхши анъанага айланган.\n– Қаерда ободлик, саранжом-саришталик бўлса, ўша ерда файз-барака бўлади, – дейди “Санам” қишлоқ фуқаролар йиғини раиси Хосият Турдиқулова. – Шунинг учун Наврўз байрами олдидан ўтказилаётган ҳашарда ёшу қари фаол иштирок этиб, ободликка ҳисса қўшмоқда. Бугунги кунда ҳудудимизда 150 дан ортиқ тадбиркорлик субъекти фаолият кўрсатаётир. Аҳолини иш билан таъминлаш, қишлоқ инфратузилмасини ривожлантириш борасида амалга оширилаётган ишлар самарасида қад ростлаётган замонавий хизмат кўрсатиш шохобчалари, уй-жойлар қишлоқларимиз кўркига кўрк қўшмоқда.


“Қизилқум” — “Андижон” учрашувини тошкентлик Вадим Агишев бошқариб боради » Скачать музыку бесплатно новинки музыки 2016-2017\n“Қизилқум” — “Андижон” учрашувини тошкентлик Вадим Агишев бошқариб боради\nКомментариев: 0 Просмотров: 245 Дата: 23-03-2016, 09:53 25 — 26 март кунлари Ўзбекистон кубоги 1/8 финал босқичидан жой олган еттита учрашув ўтказилади. Қуръага кўра, дастлабки кунги баҳсларда «Навбаҳор» — «Қўқон-1912», «Қизилқум» — «Андижон», «Металлург» — «Олмалиқ», «Машъал» — «Сўғдиёна», «ЎзДонгЖу» — «Локомотив» жамоалари ўзаро куч синашади. 26 март куни эса «Нефтчи» — «Насаф», «Бунёдкор» — «Обод» жуфтликлари баҳси бўлиб ўтади. Мазкур босқичнинг «Пахтакор» — «Бухоро» жамоалари учрашуви эса номаълум муддатга қолдирилди. Ўзбекистон Профессионал футбол лигаси 1/8 финал етти учрашувини бошқариб борадиган ҳакамлар гуруҳларини эълон қилди. Унга кўра, 25 март куни Навоийда бўладиган “Қизилқум” — “Андижон” дастлабки учрашувини тошкентлик Вадим Агишев бошқариб боради. Унга лайнсменлар қаршилик Артём Калинин ҳамда нукуслик Бектурсун Канназаровлар кўмаклашади.Навоийлик Рустам Бобомуродов эса захираги ҳакам вазифасини бажариши кўзда тутилган. Самарқандлик Элбек Мусаев учрашув назоратчиси этиб тайинланган. Эслатиб ўтамиз, “Қизилқум” — “Андижон” учрашуви 25 март куни Навоийдаги “Ёшлар” спорт мажмуасида бўлиб ўтади. Ўйин соат 17.30 да бошланади. - деб хабар бермоқда Stadion.uz нашри.


Амир Темур — буюк давлат ва сиёсат арбоби – Imom Buxoriy xalqaro ilmiy-tadqiqot markazi\nHome / МАҚОЛАЛАР / Амир Темур — буюк давлат ва сиёсат арбоби\nАмир Темур — буюк давлат ва сиёсат арбоби\n09/04/2019\tМАҚОЛАЛАР 142 кўрилган\nЎзбекистон мустақилликка эришгандан сўнг илк кунларданоқ, кўп асрлар давомида аждодлар томонидан яратилган улуғ, бебаҳо маънавий ва маданий меросни тиклаш давлат сиёсати даражасига кўтарилди.\nУлкан ва бепоён мамлакатнинг пойтахти рутбасини олган Самарқанд, Амир Темурнинг ниятига кўра, куррайи заминдаги энг чиройли шаҳарга айланиши керак эди. Самарқанд Ўрта Шарқ ва Марказий Осиёнинг энг яхши меъморлари тўпланган шаҳарга айланди. Меъмор ва бунёдкор усталарнинг баҳамжиҳат саъй-ҳаракатлари туфайли жаҳон меъморчилигида янги йўналиш пайдо бўлди ва у ижоднинг гўзал намуналарини инъом этди.\nУлкан ва қудратли салтанат барпо этган Амир Темур янгича тарихий вазиятда мамлакатда маънавиятнинг гуллаб-яшнаши, юксалиши ва ўтмиш даврларнинг олий анъаналари тикланиши учун шарт-шароит яратди.\nАмир Темур ва Темурийларнинг аёлларга бўлган меҳрибонларча муносабатларини алоҳида таъкидлаб ўтиш жоиз.\nАмир Темур ўзининг суюкли рафиқаси Бибихоним шарафига Самарқандда улуғвор жоме масжид қурдирди. Бибихоним номи билан аталувчи бу масжид Амир Темур даврининг энг маҳобатли биноларидан бири саналади. Масжид 1399-1404 йилларда қурилган ва ҳозирга қадар яхши сақланган. Буюк бобокалонидан ўрнак олган бобурий Шоҳжаҳон суюкли рафиқаси Мумтоз Маҳал бегим учун 1652 йилда мақбара — дунё мўъжизаларидан бирига айланган нодир меъморий ёдгорлик қурдирди.\nXVI асрда яшаган машҳур инглиз шоири ва драматурги Кристофер Марлонинг “Буюк Темур” номли трагедиясида ёш Темурбек ўзининг тенгсиз ақли, салоҳияти ва шижоати билан жаҳон тарихидаги қудратли подшолардан бирига айлангани намойиш этилган. Трагедия XVII асргача саҳнадан тушмай, Англияда театр мавсумини бошлаб берган.\nБир неча европалик бастакорлар операларда Амир Темур образини яратганлар. XVII аср бошида италян бастакори Гаспирни “Тамерлан” операсини яратди. Мазкур опера Вена театрида саҳна юзини кўрди. Бастакор Лео уни Неапол театрида саҳналаштирди. Антонио Вивалди, Сколари, Гендел ва бошқа бастакорлар ҳам бу мавзуда мусиқа асарлари яратганлар.\nДиний–маърифий тадбирлар бўлими


Худонинг сўзи 49 — Dilkashradio.com\nХудонинг сўзи 49\nАссалому алайкум ҳурматли радио тингловчи мухлислар. Яна сиз азизлар билан эфир орқали дийдор учрашиб турганимиздан бағоят миннатдормиз. “Дилкаш” радиоси яна сизлар билан, марҳамат, тингланг.\nАзизлар, биз аввалги эшиттиришларимизда айтиб ўтганимиздек, ҳаворийлар Муқаддас Китобни ўзлари кўрган ва эшитганлари билан ёзган эдилар. Ҳаворийларнинг ўлимидан сўнг, ўша даврдаги жамоатлар барча қўл ёзмаларни тўплашиб, бир китоб сифатида йиғишган эди. Шу қўл ёзмалар тўпламини биз ҳозирги кунда Муқаддас Китоб деб айтамиз.\nМуқаддас Китобдаги барча ёзувлар инсонларга аниқ тушунарли қилиб битилган. Шундан ҳам билиш мумкин-ки, Худованд барча инсонларга Ўзи ҳақидаги барча ҳақиқатларни очиқ ва тушунарли қилиб баён этган эди.\nШунга қарамай, бугунги кунда кўпчилик одамлар бир саволни доимо бир-бирларига беришмоқда. Савол шундан иборат: Биз қандай қилиб Худо ҳақидаги барча ҳақиқатларни билиб олишимиз мумкин?- деган савол.\nАзиз радио тингловчи, ушбу саволга шундай жавоб бериш мумкин. Албатта Худованд ҳақидаги барча ҳақиқатларни Унинг каломини ўқиб, барча саволларимизга жавоб топишимиз мумкин.\nЛекин бу дегани, каломни ўқиб ўрганаётган киши ўз-ўзидан Худованд ҳақида ҳамма нарсани билиб олади ва жаннатга тушади дегани эмас. Бизга каломни ўрганганимизда энг кераги бу — Муқаддас Руҳдир. Чунки фақатгина Муқаддас Руҳ бизларни каломни ўрганишимиздаги энг биринчи ёрдамчимиз ва йўл бошловчимиз бўлади.\nМуқаддас Руҳ орқали Худованд шахсан бизга гапираётганини тушуниб оламиз. Агар каломни ўқиётган киши Раббимиз Исо Масиҳни ўз юрагига қабул қилган бўлса, албатта калом ўқишдан олдин ибодат орқали Муқаддас Руҳдан каломни яхши тушуниб олишида ёрдам беришини сўраши мумкин.\nКаломни ўрганишимиз учун нафақат Худованднинг сўзи, балки Унинг Муқаддас Руҳи ҳам бизга мададкор бўла олади. Албатта Муқаддас Китоб Муқаддас Руҳ илҳоми остида ёзилган. Шунинг учун ҳам у ўзига ҳеч қачон қарама-қарши бўлмайди.\nМуқаддас Китобни яхши тушуниб олишнинг яна бир ажойиб усулларидан бири -ўқиган жойингизни яна бошқа жойлари яъни оятлари билан солиштириб кўришдир. Муқаддас Китоб шундай усуллар билан ўзини-ўзи тушунтириб бера олади. Ҳурматли радио тингловчи биродар, каломни ҳар куни ўқиб ўрганиш — имонда мустаҳкам бўлишнинг гаровидир. Азизлар, сизлар билан хайрлашар эканман, мактубларингизни кутиб қоламиз. Бизнинг электрон почтамизга мактубларингизни жўнатишингиз мумкин. Манзилимиз: dilkash@najot.com Хайр, соғ бўлинглар.\nХудонинг сўзи 73\nХудонинг сўзи 40\nХудонинг сўзи 69


КУЮНЧАК РАИС – uychinoma.uz\nNodirbek | Fevral 13, 2020 | Zamonamiz qahramonlari | Sharhlar mavjud emas\nЎзХДП туман кенгаши раиси, халқ депутатлари туман Кенгашининг регламент ва депутатлик одоби масалалари доимий комиссияси раиси Акрамжон Абдуғаппаров янги иш бошлаган депутатлар фаолияти ҳақида тўхталиб, 2-Зиёкор сайлов округидан депутат Умархон Отабоев ҳақида илиқ фикрларни билдирди: «Умархон ёш, изланувчан, ташаббускор депутатлардан. У ўз округи ҳудудида кўплаб ибратли ишларни амалга ошириб, бошқаларга ҳам намуна бўляпти. Кунлик қилаётган ишидан биз доим хабардормиз. Ижтимоий тармоқларда ҳам фаол. Энг муҳими, бошлаган ишини охирига етказмай қўймайди. Бошқаларни ҳам ўз ортидан эргаштира олади. Шу депутатимиз фаолияти билан яқиндан танишсак, нима дейсиз?» деб қолди. Албатта, мен ҳам рози бўлдим. Дўстлик МФЙга қараб йўл олдик. Маҳалла идорасига етиб келсак, бир гуруҳ болалар қўлида китоб билан чиқиб келди. «Мактаб ўқувчилари нима қиляпти бу ерда?» -деган саволимга маҳалла фаоли Каримахон Қосимова: «Улар маҳалла кутубхонасига аъзо. Янги китобларни олиб кетишяпти», -дея жавоб қайтарди. Тўғри кутубхонага қараб йўл олдик. Мўъжазгина кутубхонада 500 га яқин китоб бор экан. 4, 8, 9-мактаблар ўқувчилари кутубхонага аъзо бўлишибди. Бундан биз ҳам қувондик.\nИкки ярим мингдан ортиқ аҳоли истиқомат қиладиган «Дўстлик»нинг бугунги ҳаёти билан танишишни бошладик.\n-2014 йилдан буён маҳалла тизимида ишлайман, -дейди МФЙ раиси Умархон Отабоев. -Ишни Зиёкор МФЙда посбонликдан бошлаганман. Учинчи йилдирки, Дўстлик МФЙ раисиман. Ўтган йили ҳамюртларимиз менга ишонч билдириб, туман Кенгаши депутати этиб сайлашди. Бу ишонч ортида катта масъулият борлигини яхши ҳис қиламан. Уни оқлаш учун шижоат кўрсатиб ишлаш керак. Анчадан бери тўпланиб қолган муаммоларимиз бор эди. Муаммоларни ҳал этиш учун фаоллар билан биргаликда ҳаракат қиляпмиз. Дастлаб бир гектар жойни эгаллаган «Дўстлик» қабристонида ободонлаштириш ишларини амалга оширдик. Ҳудудимизда 6 та кўча бўлиб, нотекис йўлларни равон ҳолатга келтиряпмиз. «Шимолий Фарғона канали», «Бахтли авлод», «Маърифат» кўчаларидаги 3 километр йўл шағаллаштирилди. Дўстлик, Зиёкор МФЙларидаги 5 та кўчада яшовчи 307 та хўжаликда тоза ичимлик суви муаммоси бор эди. 5 километр масофага сув тортилиб, бу муаммо ҳам ечилди. Бунда бизга Баҳодир Қозираҳимов, Улуғбек Мирзааҳмедов, Абдулло Меҳмонов, Абдурасул Меҳмонов, Улуғбек Тиллабоев каби ҳомийлар яқиндан ёрдам беришди. Хизиробод жоме масжиди имом хатиби Шерзод Раҳимов, фаоллардан Акмалжон Мажидов ёнимизда туриб, қўллаб-қувватлашди. Эндиги навбат «Шимолий Фарғона канали», «Маърифат» кўчаларини асфальтлаш, ҳудудимизга манзарали ва мевали кўчатлар ўтқазиш, яна битта кўчага сув тортиш, «Зарбоб» ва «Маърифат» кўчасига уланувчи кўприкни таъмирлашга.\nДепутат ва куюнчак маҳалла раиси билан қисқа суҳбат жараёнида анчагина маълумотга эга бўлдик ва бошланган эзгу ишларни кўриб, тасаннолар айтдик. Маҳалла ҳақиқий «эга»сини топганидан қувондик ва бундай раислар сафи кенгайишини чин дилдан тиладик. Муҳаммад АЛИ.